DMOZ Internet Directory : World : Brezhoneg : Titouroù : Deskadurezh\nDeskadurezh 12 Sites\nTraoù o deus da wellet gant an deskadurez, gant ar stummadur, kellennerezh ha skolioù.\nSkol Ober - Kenteliou brezhoneg dre lizher Kervarker - Ul lec'hienn gouestlet d'ar brezhoneg abaoe 1995. Pep seurt servijoù evit deskiñ pe peurzeskiñ ar yezh. Brezhoneg bev - Ul lec'hienn evit ar re a gar ar brezhoneg preget gant an dud. Hiziv an deiz - Kevredigezh eus Gwened a embann levriou evit deskin brezhoneg, geriaduriou dreist-holl, ha traou all diwar-benn deskadurezh ar yezh. Roudour - Stajoù Brezhoneg, stummadur tizh. Bed ar vuhezourien - Ur bern teulioù a vo talvoudus d'ar vuhezourien e brezhoneg. Diwan Liger-Atlantel - Lec'hienn diwar-benn an teir skol Diwan Liger-Atlantel. Ar fri-furch - Kazetenn savet gant Skol Diwan Kemper. Louis, François - Lec'hienn François Louis, gant dafar kelenn ha testennoù e gwenedeg. Skol An Emsav - Kreizenn kelenn ha kas war-raok ar brezhoneg ha sevenadur Breizh. Kentelioù ha stajoù brezhoneg. Skolius - Lec'had pedagogel ewid ar skolioù diwyezheg. Kreizenn an enklaskou breizhek ha keltieg - Liammet eo ar studioù keltiek e Frañs gant ar CRBC, ur greizenn a enklask bodet enni klaskerien ha kelennerien an UBO, asambles gant re an "Ecole Pratique des Hautes Etudes". Stag eo ar CRBC ouzh ar CNRS. Ober a ra ivez war-dro Kreizenn al lennegezh dre gomz e Maner Kernod.\nBrezhoneg : Kevredigezh : Kudennoù 3 Sites\nFrance : Régions : Bretagne 17 Sites\nSaozneg - Afrikaneg - Armenianeg - Indonezeg - Malaieg - Bosneg - Bulgareg - Daneg - Spagnoleg - Euskareg - Skoseg - Kroateg - Italianeg - Kazakh - Koreaneg - Kurdeg - Makedoneg - O'zbekcha - Okitaneg - Rusianeg - Sardineg - Albaneg - Sloveneg - Slovakeg - Serbeg - Finneg - Tagalog - Tatareg - Thailandeg - Vietnameg - Ukraineg - Iselandeg - Katalaneg - Hindi - Alamaneg - Estoneg - Hebraeg - Tchekeg - Nederlandeg - Azerbaijaneg - Japaneg - Lietuvių - Perseg, Farsi - Roumaneg - Svedeg - Arabeg - Belaruseg - Sinaeg - Frizeg - Føroyskt - Iwerzhoneg - Hungareg - Sinaeg eeunaet - Kembraeg - Galleg - Gresianeg - Interlingua - Norvegeg - Portugaleg - Galizeg - Turkeg - Aragonés - Urdu


Monday 20 May 2013 - 3:19:36 AM\nAr Vuhez Gwechall\nDegemer\tAr c'hoarioù video\nSadorn 26 a viz Genver 2013 - 3:54:10 Enderv\nPell pell zo, en un amzer gozh disoñjet, en deus un nerzh distrujet kempouez koulzioù ar bloaz. En ur vro e-lec'h ma c'hell an hañv padout meur a vloavezh hag ar goañv ur vuhez a-bezh e tabut ar rouaned, ar rouanezed, ar varc'heien hag ar renerien da gaout Kador-Veur Houarn, arouez ar galloud diharz.\nAr Bruderezh, mat pe fall ?\nSadorn 26 a viz Genver 2013 - 3:46:32 Enderv\nE pep lec'h tro-dro deomp ez eus bruderezh, met kement zo ma ne diwallomp ket ken eus outañ. War panelloù, er skinwel, er radio hag a-wechoù war otoioù, e welomp e pep lec'h embregerezhiou o tiskouez o froduioù, o reiñ c'hoant deomp da brenañ anezho. Ober bruderezh a zo ivez ur gwall pe get, dispignet e vez kalz a arc'hant evit en ober, met da c'houde e vez ret d'an dud prenañ ar pezh a vez kinniget, e-mod all eo kalz a arc'hant evit nebeut a dra.\nLun 14 a viz Genver 2013 - 2:47:16 Enderv\nAn Teletubbies a zo un dresadenn-vev evit ar vugale. Pevar zeletubby, Tinky-Winky, Dipsy, Laa-Laa, Po, a zo gwisket get livioù melen, mouk, gwer, ruz hag ur skinwel a zo peget àr o c’horfoù. Beviñ a reont e « Tubbyland », ur bed get geot e pep lec'h get lapined, lapoused hag un uhelgomzer. An Teletubbies a lâr alies a-walc’h “He Ho” hag a dalv demat. Debriñ a reont Tubbytoasts ha Tubby delices.\nUn diouer a iod gant skolidi Kembre, ur riskl a wander spered en da zont\nSadorn 05 a viz Genver 2013 - 6:45:39 Enderv\nWalesonline. 5/01/2013. Un diouer a iod a vefe e ur c’halz eus bugale Kembre. Bez’ e vefe aze ur riskl evit yec’hed spered ar remziadoù da zont, gwir eo e c’hell an diouer a iod degas kementadoù meiz izel-kenañ (QI 40 da skouer) pe c’hoazh gouzougadoù. E Breizh-Veur ne vez ket ouzhpennet a iod er holen evel ma vez graet e-lec’h all en Europa.\nBloavezh Mat 2013\nYaou 03 a viz Genver 2013 - 11:32:12 Enderv\nE-kreiz ar bed foll\nUn tammig bihan a amzer,\nA beoc'h hag a breder\nDa reiñ karantez, mignoniezh\nTro-war-dro d'an tiegezh\nDa hetiñ da bep hini\nYec'hed, boued ha koantiri\nJoa ha levenez puilh-ha-puilh.\nSkeudenn : Talbenn un ti e Roc’h an Argoed 2013\nBrieg ar Gratiet\nLun 19 a viz Du 2012 - 4:52:32 Enderv\nIjinet zo bet un doare boued nevez, boledoù soubenn : fourmaj, pesked... C'hoant ho peus da gaout un dibenn-pred, debrit chips mesket gant istr, ne garoc'h ket neuze tapit pop corn. Heñvel gant ar « c'hreiz-pred ». Ur c'hig-ha-fars pe ur yar, ar pezh ho peus c'hoant. Graet eo gant paper debradus gant ur blaz disheñvel. Lipous, ket ? M'ho peus c'hoant goiñ un dra, kemerit ur boled ment.\nChapel Sant Loup en arvar: arru eo poent ober un dra bennak !\nGwener 26 a viz Here 2012 - 10:17:01 Beure\nAbaoe 'm eus dizoloet ar chapel-se en ur gantreal dre ar vro, e-kostez Lanvaeleg, ne deuan ket a-benn da ankouaat anezhi. Kollet he deus he zoenn, laeret eo bet an delwennoù a oa en he diabarzh ha kelc'hiet eo muioc'h-muiañ gant ar struj oc'h aloubiñ he zro-war-droioù. Chomet eo sonn he mogerioù hag an tourig c'hoazh avat.\nFrañsoa, troc’her-buzhug ha kelenner\nYaou 09 a viz Eost 2012 - 9:52:29 Enderv\nPeurvuiañ pa skriver ur pennad diwar-benn unan bennak en graer evit un den brudet, pe tud hag o deus graet traoù souezhus, skrivet levrioù, treuzet morioù pe bet en emgannoù bras. Amañ, er pennad-mañ, ne vo ket komzet eus seurt tud met dreist-holl eus un den ordinal eus ar seurt a zo bet bernioù en amzer-dremenet, tud fur ha desket war o micher. Komzet e vo diwar-benn ur menajer, ur c’hantonier, ul liorzher, un den dorniet-mat. Perak ‘ta ?\nPlas an eurvad en deskadurezh\nMaïna SICARD KRAS\nMerc'her 21 a viz Meurzh 2012 - 6:28:56 Enderv\n“Pa vin brasoc’h e vin pomper evel Tadig”, “Ha me a vo skolaerez evel Mammig”, “Me, klask a rin bezañ medisin loened evel va c’hoar “, “ Evidon e rin ar c’hontrol mik eus buhez divalav va zud”.\nRouedad Internet : Kavout peadra e brezhoneg er media\nSadorn 18 a viz C'hwrever 2012 - 12:30:36 Enderv\nKalz a dud a gar ar brezhoneg, met ar pezh a zo diaes en deiz a hiziv a zo kavout peadra da selaou ha da lenn en hon yezh a-benn bevañ ganti hag enni. Ret eo neuze da Yann Vrezhoneger mont da glask media e lec’h all, ha gwir eo zo traoù e-leizh da welout ha da glevout. Setu amañ ur seurt roll anezhe.\nHeuliad nevez "Top Chef" war M6 lañset mat\nSadorn 18 a viz C'hwrever 2012 - 12:07:28 Enderv\n3.427.000 a dud a oa o sellet ouzh ar skinwel dilun evit sellet ouzh abadenn gentañ heuliad "Top Chef".\nGouzout a ri diwezhatoc'h !\nGwener 17 a viz C'hwrever 2012 - 12:01:12 Enderv\nHa perak 'ta e rankfemp brasaat ? N'ho pefe ket c'hoant c'hwi distreiñ war borzh ar skol ken disoursi ma oac'h ? Palioù nemete an devezh : kaout ar muiañ a blijadur ma c'heller ha deskiñ, deskiñ ha deskiñ c'hoazh traoù nevez, traoù burzhudus ! Koulskoude eo bet chalet pep hini gant un dra bennaket e-kerzh e vugaleaj.\nAvel: Kornôg-Gwalarn (300°), 16.7 km/eur\nLun, 2013-05-20 02:30 Geriadur


An Algarve zo ur rannvro hag ur broviñs kozh e kreisteiz Portugal. Klotañ a ra gant Distrig Faro, dezhi ur gorread a 5 412 km² ha 451 005 a annezidi hervez niveradeg 2011, da lavarout eo 4,27% eus poblañs Portugal. Faro eo ar gêr vrasañ. Gwechall e oa a bouez ar beskerezh hag al labour-douar, hiriv eo an touristerezh.\nSetu pelec'h emañ an Algarve\nDont a ra an anv Algarve eus an anv arabek الغرب (al-gharb, ar gornaoueg), da lavarout eo Gharb al-Ândalus (Kornaoueg Andalouzia), an anv a oa bet roet da Algarve hag Alentejo izelañ en amzer ar Vuzulmaned.\nEn XIIIvet kantved ne oa Gharb al-Ândalus nemet un tamm douar er c'hreisteiz da rouantelezh Portugal, ha Silves e gêr-benn. An anv al-Gharb, deuet da vout Algarve e portugaleg, ne voe roet ken nemet d'an diwezhañ tachenn dindan an Arabed.\nAdtapet diwar « https://br.wikipedia.org/w/index.php?title=Algarve&oldid=1787532 »\nDernière modification le 19 Meu 2018, à 21:16\nKemmoù diwezhañ degaset d'ar bajenn-mañ d'an 19 Meu 2018, da 21:16.


Journal de Renaud Camus, mardi 10 décembre 2019\ncréée le mercredi 11 décembre 2019, 1 h 47\nmodifiée le mercredi 11 décembre 2019, 1 h 50Plieux, mardi 10 décembre 2019, minuit. Bien sûr il est convenu dans les discours convenus que les pauvres ouvriers, et les employés, ~~~ ~~~~~ ~~~~ ~~~~~~~~~, ~~~~~ ~~~~~~~~~~~~~~~~~ ~~~~~~~~~~ ~~~~ ~~~~~~ ~~~~~~~~~~~ ~~~~~~ ~~~’~~~~ ~~~~~ ~~~ travail remarquable. Sur ~~~ ~~~~~~~~ ~~~~~~ ~~~ ~~~ ~~~~~~~~ ~~~ ~~~~~~~~~~, ~~~~~ ~~’~~~~~~~~ ~~~~ ~~~ ~~~~ ~~~ ~~~~~~ ~~’~~~~ ~~~~ ~~~~~. ~~~~~~ ~~~ ~~~~~~~, ~~~ ~~~ ~~~~~~ ~~~~ ~~~’~~~ ~~~~~ souvent exact et ~~~~~~~~, ~~~~~~~~~, ~~~~~-~~~~~ ~~~~~ ~~~ ~~~ ~~~~~~~~~ ~~~~ ~~~~~~~~~~~~. ~~~ ~~~ ~~~~~ ~~~~ ~~~ ~~~~ ~~~~~~~~~~ ~~~~~~~~~~ ~~~’~~~ ~~~~~~~~~~ ~~~ ~~~~~ ~~~ ~~~~~ ~~’~~~~~~~~~, ~~~ ~~~ ~~~~~~~, de gens qui ~~~~~ ~~~~~ ~~~~ ~~~~~ ~~~~~~~~, ~~~~~ ~~~’~~~~ ~~~ ~~~~~~~~~~~~ ~~~~ ~~~~~ ~~~~~~~, ~~~~~~~ ~~~’~~~~ ~~~~~~~ ~~~~~~~~~~~ ~~~ ~~~~~~~~~~~ ~~~ ~~~’~~~ ~~~~~ ~~~~, ~~~~~~~ ~~~’~~~~ ~~~~~~ ~~~~~~~~~~ ~~~~ se donner un ~~~~ ~~~ ~~~~ ~~~ ~~~~~ ~~~~~~~~~~~~ ~~~~~ ~~~ ~~~~~, ~~~ ~~~’~~~~ ~~’~~~~~~~~~~~~ ~~~~~ ~~~~~ ~~~ ~~~~~~ situation.\nExemple ~~~~~~ ~~~~~, ~~ ~~~~ ~~~~ ~~~ ~~~ ~~~~~~~, ~~~ ~~~~~ mes fenêtres : on ~~~~~~~ ~~~ ~~~~, ~~~~ ~~~ ~~~~~~ ~~~~~~ ~~~~~~~. ~~~~~ ~~ ~~~~~~~~~~ ~~~~~~~ ~~~ ~~~~~ ~~~ ~~~~~~ ~~~ ~~~~~~. ~~’~~~~~~ ~~’~~~~~~~~ ~~~ ~~~~~~ ~~~~~~, ~~~ ~~~~~~~~~ ~~~~~~. ~~~~ travaux durent depuis ~~~~~~ ~~~~~. ~~~~~ ~~ ~~~ ~~~~~~~ ~~~ ~~~ ~~~~~ ~~~~ ~~~~ ~~~’~~~ ~~ ~~~~ ~~~~ ~~~~~~~~~~ ~~~~~~ ~~~~~~, en tout. ~~~~~~~~ ~~~~ ~~~~~~~~~ ~~~~~~~~~ ~~ ~~~~~ ~~~~~~~, aux aboiements furieux ~~~ ~~~~~~ ~~~ ~~~~. ~~ ~~~~ ~~~~~~~ ~~~~ ~~~~~ ~~~~~ ~~~~~~~~~. ~~~~ ~~~~~~~~~ ~~~~ ~~~~~~, ~~~~ ~~~~~~~ ~~~ ~~~~~~~~~~ ~~~ ~~~~~~~~, ~~~~ ~~~~~~~ ~~~ ~~~~~~~~~ ~~~ ~~~~~~~ de rien, dans ~~~ ~~~~~~. ~~~~~ ~~~~~~ ~~~~~~~~~~~ ~~~~ ~~~~~~~~~~~, ~~~~~ ~~~~, ~~~ ~~~~~ ~~’~~~~~~ ~~~~~~~~~ ~~~~~~~~~~, ~~’~~~~~~~ ~~~’~~~ ~~~~ ~~~~~~~~~~~~~~~ barré.\nCela ~~~ ~~~ ~~~~~~~~ ~~~~ ~~~~~~~~~, ~~~ ~~’~~~~~~ ~~~~ ceci pour me ~~~~~~~~~. ~~’~~~~~~~~~ ~~~ ~~ ~~ ~~~~~-~~~~~ ~~~~ ~~~~~~~~~~~~ ~~ ~~~~ ~~~~~~~~~~~~, ~~~ ~~~~ ~~~~~~~~~ ~~~~-~~~~~~ (~~~~~ ~~~’~~~~ ~~~~~~~ ~~~~~~ ~~~~ ~~~~~~~~~, ~~~~~ ~~’~~~~~~~~~, ~~~ ~~~’~~~ ~~~~~~~ ~~~~~~~ fois forcer leur ~~~~~~~~, ~~~ ~~~~~~~~…) ~~’~~ ~~~~~ ~~~~~-~~~~~ ~~~~~ ~~~~~. ~~~~~-~~~~~ ~~~~-~~~ ~~~ ~~~~~~~ ~~~~ ~~~ ~~~~~ ~~~~~~ ~~~~ ~~~~~~~~, ~~~ ~~~~~-~~~ ~~’~~~~~~~~~-~~~~ ~~~ ~~~~ ~~~’~~~~ ~~~~~~~~ ~~~ ~~~~~ verse trois sous. ~~~ ~~~~~ ~~~~~ ~~~~~~~-~~~ ~~’~~~ ~~~~~~~~~~~~~ ~~~~~~~~~~~~. ~~~ ~~~~~~ ~~~~ ~~~~ ~~~~~~~~~ ~~~~~~~~~~~ ~~~~~ ~~~~~~~ ~~’~~~~~~~~~ ~~~ ~~~~~~ ~~~ ~~~~ ~~~~~, ~~~ ~~~’~~~~~~ ~~~~~~~~~~~ ~~~~~~ ~~~~~~~~~~~~~~~~~ ~~~ beaucoup de la ~~~~ ~~~~~~~~~, ~~~~~ ~~~ ~~~~~~~~~ ~~~~~~~~~~~. ~~~ ~~~~~~~~~~~ ~~~~ ~~~ ~~~~~~~~~~~ ~~~~~~~~~~~~ ~~~ ~~~~~ ~~~~~~~~~~~~~~ ~~~~~~~~~ ~~~’~~~ ~~~~~~~~ ~~~ ~~~~~~~~~ ~~~~ ~~~~~~~~~~~~~, ~~~~ ~~~~ ~~~~ ~~~~~ ~~~ métier, et que, ~~~~~ ~~~ ~~~~~~, ~~~~ ~~~~~~~ ~~~ ~~~~~~~~~~~~ ~~~~~~~ ~~~ ~~~ ~~~~~~~ ~~~~.\nvoir l’entrée du mardi 10 décembre 2019 et ses 6 images dans Le Jour ni l’Heure


Beardyman - Wikipedia\nBeardyman e Camp Bestival - d'an 20 a viz Gouere 2008\n14 a viz Mae 1982\nStanmore, Londrez, Rouantelezh-Unanet\nDarren Foreman (ganet d’ar 14 a viz Mae 1982 e Stanmore e Norzh Londrez) a zo ur sonaozer saoz brudet evit e varregezh war ar beatbox hag e implij war ar prim eus an deknologiezh looping. Beardyman eo e anv arzour.\n“Beardyman" ha stumm e donioù[kemmañ | kemmañ ar vammenn]\nAl lesanv "Beardyman" a voe roet dezhañ abalamour ma oa ranket kavout un anv buan da embann prim flyeroù evit ur sonadeg pa oa ur pezh mell barv gantañ d’ar c’houlz un tammig ‘vel hini Gandalf er filmoù. Levezonet gant MC Xander da implij teknologiezh ar sonerezh ‘vel ar Korg Kaoss Pad 3 (un doare nevez war a seblant evit an dud ragamzeriet) a-benn liamman ar sonioù o tont eus kreizenn kreiz e c’hof dezan hag o c’hoari gant e genoù da beur glogorenniñ ar sonioù‚ 'vel ma gar dezan dres diouzh e imor. Gant an doare war ar prim man e teu brav krouin, produin ra leun a oberennou giz un DJ klok, savet diwar e venveg ar genoù ar ar mekanikoù sanket war an daol. Gwir eo ec’h implij a-wechoù sonioù rakprientet, fival a ra boutoniou vel un dj hag e verzer diouzhtu kemmoù ar son. Ken ledanaet emañ e sonerezh ma vez kavet sonioù a denn d’an drum and bass, d'an dubstep, d'ar breakbeat, d'an trance, d'an tekno ha d'ur bern stummoù sonerezh liammet d’ar sonerezh elektronek dance. Liammañ ra ivez reggae ha country music alies d’ober ur pezh-mell show gant ar pal lakaat kalon ar publik da dridal met ivez da c’hoarzhin leizh e c'hof, fent zo gantan. Implij a ra un nebeut software da gemm e mouezh pe da liamman leizh a efedoù son evel gorekadurioù, daleoù, heklevioù, pe efedoù variadur hag ur bern efedoù diaes da zisplegan ken iskis e vezont. Gwisket eo gant un ticheurt alies, ur barvig en deus er mare-mañ, ur bragoù ledan en ur c'horf treut a-walc'h, tremmen a ra an darn vrasañ eus e amzer da grouin sonerezh en e graou setu ket kalz a amzer d'en em vagan. Ur vuhez ragamzeriet pe raksoñjet Ganet en ur familh yuzev e norzh Londrez, bet eo bet e studial e skol-veur Sussex. Da dri vloaz en devoa kroget ober ar furlukin gant e vamm gozh pad an hañv, he a selle ouzh un heuliad Police Academy, hag eñ o varmouzañ mouezh Michael Winslow. En ur sellet ouzh obererezhioù Rahzel e soñjas dezan e oa posupl aozañ sonadegoù en ur vont pelloc’h, dreist d’ar sonadeg ordinal, posupl eo ober sonerezh en ur genliammañ anezhi ouzh treuzkas fent e-leizh d’ar publik. Ur seurt marmouzer ar sonerezh ez eo, implij anezhi d'ober e dammig soubenn en ur lakaat an dud da c'hoarzhin, ur sapre hudourig brell a-benn ar fin.\nKampionad ar Beatbox ha medalennoù all[kemmañ | kemmañ ar vammenn]\nE 2006 e c’hounezas Beardyman ur genstrivadeg e kampionad ar RU war ar Beatbox. Re grin eo deuet da vezan er bloaz da c’houde ma zeo bet roet dezhañ medalenn ar son hag hini an distrujer son, en ur reiñ dezhañ eo bet lavaret e oa ken brav ha soutil ar son ma teue a benn da lakaat ar sonerezh vil da vezan kinklet brav. D’an taol kentañ voe kampion, pell dirak ar reoù all hag roet dezan gant enor ar juri priz meur ar c’henstrivadeg an ditl a ezel ar juri evit ar bloavezh 2008. Kenlabourat a ra gant ur bern sonaozerien all, enrollet en deus gant MC Klumzy Tung‚ evel MC/ Gobfathers.\nYouTube - sonadeg e Glasc'ho - Live in the Underbelly\nAdtapet diwar « https://br.wikipedia.org/w/index.php?title=Beardyman&oldid=1822510 »


Pajenn:Le Clerc - Ma beaj Londrez, 1910.djvu/103 - Wikimammenn\nPajenn:Le Clerc - Ma beaj Londrez, 1910.djvu/103\nOuspenn mac’h eo an Eukarist eur zakramant, ec’h eo ive eur zakrifis : ’n eur gensakri ar bara hag ar gwin war an ôter, e ra ar beleg pez a reas Jezus-Krist war ar groaz ’n eur zispartian e ine diouz e gorv, da laret ê, ’n eur rei e vue da Zoue e Dad evit silvidigez ar bed, — nemet n’eus ket a wad skuilhet war an ôter. Gwelet dre ze pegen talvoudus ê an oferen : meuli Doue, hen trugarekât, hen dic’haoui evit an dismeganso a ra d’ean ar pec’hed ; ha goulen digantan e zikour, setu ar pez a ra ar beleg katolik ’n eur ofernian. Netra eta a welloc’h evit gloar Doue ha mad an ineo eget lakat da griski devosion an oferen.\nAr re o deus sikouret sevel ar c’hendalc’h-man na glaskont nemet se ; bennoz Doue d’ê ! Bennoz Doue ive d’ar re eman en o c’harg gouarn rouantelez Bro-Zôz ha kêr Londrez, dre ma roont frankiz ha skoa zoken d’ar gatoliked, kenkoulz ha d’ar Zôzon-all, ’n eur lezel ha ’n eur zikour ’nê da diskoe dirak an oll ar pez ec’h int. Ha ne vefont nemet gwell a ze int o-unan ; seul donoc’h e vo e kalon 6 milion a Zôzon katolik o c’harante ouz eur zakramant a azeulont ennan o Doue, seul startoc’h e vo al liammo a stag anê ouz an dud a zo en karg.\nSetu berr ha berr ar pez a lavar an Tad Santel ar Pab el lizer a lenner en e hano eus ar gador-brezeg.\nPan eo diskennet al lenner eus ar gador, e pign enni an Otro kannadour hen e-unan. Eur c’haer a den, sec’h ha sonn en e zav, daoulagad lemm hag eun\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/103&oldid=150106 »\nKemmoù diwezhañ degaset d'ar bajenn-mañ d'an 6 Meu 2019, da 10:58.


Pajenn:Pompery - Quelennou var labour pe gonnidegues an douar, 1851.djvu/296 - Wikimammenn\nPajenn:Pompery - Quelennou var labour pe gonnidegues an douar, 1851.djvu/296\ndrougus ha clanvus. Pé quer fal eo ar vezventi ha quement évach creo.\nAn diabarz, tânet dalc’h mad, a zo poazet beb a nebeut, ha, pa eo ead ré zon ha ré goas an droug er sac’h ac er boëzellou, ar boan é nem ziscuil a dol en é goassa, en eur boënt ez eo ré vras evit paréa mui. Lavarout eo bet gât virionne : an evach crê, a laz muioc’h a dud evit né ra ar brézel ! Ouspen, dré ar vezventi, saô étré an dud ; emgannou vez aliez : meur a varo crîz ac a-dol c’hoarvéz en doaré-zé ; boaza ra dan digui, distro a ra da laboura, colet a réer an amzer ha mont a reer buan var netra.\nAr vreac’h a zo distéréed calz, abaoé léqueer anezâ dar vugalé ; couscoudé é vez guellet avechou tud vacsinet scoëd gât ar vreac’h ; mes neuzé ned eo quet quen goas ha né zivaloaquet unan. Lavarout a renquer ivez, ma red c’hoas avechou ar vreac’h er vro, an drazé zo dled dreist-ol dan diéves an dud, péré né zigassont quet diou vech hô hugalé dan ini a laq ar vreac’h, evid gouzout mard eo é doaré ar chôriou savet var an toullou.\nAr ruel, ac énem ziscoëz peurvuia a-viannic, ned co quet an aliessa eur goal glenvet, pa léqueer évés\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/296&oldid=141512 »


Enez Jan Mayen zo un enezenn danveneziek, 373 km² dezhi, e Meurvor skornek Arktika hag un darn eus Rouantelezh Norvegia. Gant skornegoù eo goloet an darn vrasañ anezhi. Div lodenn zo anezhi, liammet gant un strizh-douar a 2.5 km : Nord-Jan ha Sør-Jan. Emañ 600 km en hanternoz da Island, 500 km er reter da C'hreunland ha 1 000 km er c'hornôg da aod Norvegia.\nMeneziek eo an enez. Beerenberg (2,277 m) eo al lec'h uhelañ. Er strizh-douar e kaver div lenn vrasañ an enez : Sørlaguna ha Nordlaguna. Ul lenn all zo c'hoazh: Ullerenglaguna.\nN'eus tamm pinvidigezh en Enez Jan Mayen. Liammet eo an oberiantiz armerzhel ouzh an diazezlec'hioù hiniourel ha skinwel lec'hiet war an enez. Un dachenn-nijal a 1585 m he-deus met porzh mat ebet ez eus war hec'h aodoù. Ur greizenn-valumeta e voe etre 1633 ha 1640 met echuiñ a reas an dra-se pa'z eas ar balum reizh Greunland hogozik da get. Un tabud etre Danmark ha Norvegia a-zivout ar c'helc'hiad-pesketa war-dro an enez a voe diskoulmet e 1988. Degemerout a reas Danmark an darn vrasañ anezhi.\nUn darn eus Norvegia eo Jan Mayen ha renet eo gant gouarnour kontelezh Nordland ha rener an diazezlec'h en deus un aotrouniezh strizh war an aferoù lec'hiel.\nAn annezidi nemeto a zo izili al lu norvegiat hag an servijou hiniourel norvegiat. 14 a dud a vez o chom en enez e-pad ar goañv met daougementiñ a c'hell ar boblañs e-pad an hañv pan' eus ezhomm da zresañ an danvezioù. C'hwec'h miz pe ur bloavezh e chom an dud ha kemmet e vezont e mizioù Ebrel pe Here. Kefridi ar soudarded a zo ober war-dro an diazezlec'h LORAN. Er geriadenn Olonkinbyen e annezont.\nGant ur Hercules C-130 eus an aerlu roueel norvegiat eo liammet an enez ouzh Diazezlec'h-nij Bodø. E Aerporzh Jan Mayen e vez o touarañ. Evel ma n'eus ardivink merdeerezh ebet e Jan Mayen ne c'hell douarañ ar c'hirri-nij nemet pa vez brav an amzer ha boutin eo evito da vezañ rediet da zistreiñ da vBodø hep douarañ. Douget e vezont an traou pounner dre lestr e-pad an hañv.\nD'an enez e oa bet roet ar c'hod ISO SJ hag ar c'hod internet .sj. N'eo ket implijet, avat.\nDizoloet e oa bet an enez en un dore sur e 1614 hag en e oa bet weladennet, hervez andonoù'zo, meur a wech a-raok. Un nebeud ag istorourien a gred e oa tizhet Sant Brendan an enez er VIvet kantved. Posupl eo e anaveze ar vikinged an enez.\nKrediñ a reer en-doa weladennet Henry Hudson an enez e 1607 ha Hudson's Tutches pe Touches e voe anvet gantañ. E 1611 e anvas balumerien eus Hull anezhi Trinity Island. E 1612 e anvas Jean Vrolicq anezhi Île de Richelieu hag e 1614 John Clarke hec'h anvas Isabella.\nEus an izelvroat Jan Jacobs May van Schellinkhout a zilozoas anezhi e tenn an enez hec'h anv a-vremañ. E 1882 - 1883 e reas un ergezhadeg aostriek kartennoù peurglok an enez. Betek ar bloavezhioù 1950 e voe implijet o c'hartennoù. Etre 1900 ha 1920 hemolc'herien a dremenas meur a c'hoañvioù e Jan Mayen da hemolc'h lern glaz met da ral ez eas an anevaled buan a-walc'h ha dilezet e voe an enez adarre.\nAn diazezlec'h hinourel kentañ a voe staliet e 1921 gant Norvegia a stagas an enez ur bloavezh diwezhatoc'h. Un darn eus ar rountelezh e voe graet dre ul lezenn ag ar 27 miz c'hwevrer 1930. Ne voe ket aloubet an enez e 1940 met an hinourien a zevas an diazezlec'h. Distreiñ a rejont e 1941 gant soudarded d'e sevel adarre. E 1943 e savas an amerikaned un diazezlec'h-sellaouiñ, Atlantic City e anv, da spiañ ar c'haozoù alamagn.\nGoude ar brezel e voe adstaliet an diazezlec'h hinourel en Atlantic City met diblaset e voe d'ul lec'h arall e 1949. Skingomz Jan Mayen a c'hoarie n roll bras er merdeerezh er mor skorneg hag pa divizas an AFNA da aozañ urouedad Loran-C e 1959 e stalias un diazezlec'h en Enez. Peurechuet e voe e 1961.\nE-pad un amzer hir e krede e oa marv ar menez-tan Beerenberg. E 1970 e tedarzhas, avat, ha brasaat a reas an enez a 3 km². Dislonkadennoù arall a oa e 1973 ha 1985.\nTiriadoù tramor Norvegia\nEnez Bouvet · Jan Mayen · Douar ar Rouanez Maud · Enez Pêr Iañ · Svalbard\nAdtapet diwar « https://br.wikipedia.org/w/index.php?title=Jan_Mayen&oldid=1984610 »\nInizi Meurvor Arktika\nKemmoù diwezhañ degaset d'ar bajenn-mañ d'an 3 Ebr 2022, da 20:32.


Rouantelezh Kastilha - Wikipedia\nKastilha zo bet ur rouantelezh er Grennamzer e hanternoz Spagn. Da gentañ, en IXvet kantved, ne oa nemet ur gontelezh e Rouantelezh León. Dont a ra hec'h anv eus an niver bras a gastilli enni.\nRouantelezh Kastilha en 1210\nSkoed adarmez rouantelezh Kastilha\nE diwezh ar Grennamzer, e rene rouaned Kastilha eus pleg-mor Gwaskogn en norzh betek Andalouzia er su ha war al lodenn vrasañ eus kreiz al ledenez.\nKregiñ a reas ar Reconquista, en istor Bro-Spagn, gant stourm rouantelezh vihan Asturiez a ziazezas goude Kastilha diwar ar marzoù gounezet diwar-goust o enebour, bro zivent Al-Andalus, eizh vloaz goude aloubadeg an Arabed e 711.\nKastilha a oa da gentañ ur gontelezh dindan rouantelezh León, eus 850 da 1037, ur vro anvet Kastilha gozh bremañ. Chom a reas Kastilha dindan aotrouniezh rouaned Asturiez ha León etre an VIIIvet kantved ha 1037, pa oa savet Rouantelezh unanet Kastilha ha León gant Ferdinando Iañ. E 1058 a loc'has un heuliad brezelioù a-enep ar Vaoured, hag e kemeras ar pezh a zeufe da vezañ Kastilha nevez (emgann Alarcos hag emgann la Navas de Tolosa).\nBrasaat a reas ar rouantelezh dindan ren Alfoñs VI (1065-1109) hag Alfoñs VII (1126-1157). Dindan Alfoñs X e tiorroas buhez sevenadurel ar rouantelezh met ur prantad hir a stourmoù diabarzh a zeuas war-lerc'h. E 1469 e teraouas unvanidigezh rouantelezhioù Aragon ha Kastilha, ha da c'houde hini ledenez Bro-Spagn, gant eured Ferdinant II Aragon (roue Kastilha, Ferdinando V) hag Izabel Iañ, rouanez Kastilha.\nAdtapet diwar « https://br.wikipedia.org/w/index.php?title=Rouantelezh_Kastilha&oldid=1948556 »


Humble drame - Wikipedia\nHumble drame (Tamm gwallreuz) zo un danevell gant Guy de Maupassant e 1883.\nPoltred Guy de Maupassant.\nEmbannet e Gil Blas an 2 a viz Here 1883, ha sinet Maufrigneuse.\nAdembannet e voe e 1912, en dastumad Misti.\nAdembannet e voe an dastumad e 1967 gant Le Livre de poche. Adembannet e voe ar gontadenn e 1974 en embannadur klok La Pléïade.\nDamheñvel eo an istor ouzh an danevell Rencontre, embannet en 1882 : amañ e c'hoarvez en Aovergn e-lec'h ar c'h-Côte d'Azur, ha disheñvel eo tudennoù an div zanevell.\nHumble drame, e-barzh Misti, dastumad ugent danevell diwar zorn Maupassant, Éditions Albin Michel, Le Livre de poche n° 2156, 1967.\nHumble drame, Maupassant, contes et nouvelles, texte établi et annoté par Louis Forestier, Bibliothèque de la Pléiade, Gallimard, 1974.\nAdtapet diwar « https://br.wikipedia.org/w/index.php?title=Humble_drame&oldid=1798195 »\nKemmoù diwezhañ degaset d'ar bajenn-mañ d'an 20 Mez 2018, da 17:22.


na vezañ evit ober un dra bennak - Wikeriadur\nna vezañ evit ober un dra bennak\nGwelet ivez : bezañ bet evit ober un dra bennak\nbezañ dic'houest, divarrek d'ober un dra bennak; na c'hallout ober un dra bennak\nn'on ket evit ...\n— Nann, eme an hini kozh, n'on ket evit chom ; me 'gav diaes bezañ amañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 49.)\n— [...]... Koulskoude n'on ket evit kaout truez outañ : bremaik edo o tennañ warnomp. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nNann, n'on ket evit chom ken en ti d'o selaou ; [...]. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 41.)\nO ! met n'on ket evit padout ken [...]. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 41.)\nEizh devezh zo em eus lakaet eur vruzunenn eus an traet-se war ar goeñvenn a verve war biz bihan va zroad kleiz, abaoe n’on ket evit herzel, n’on ket evit pad ganti : an tan ruz a zo e-barzh. — (Fañch al Lae, Bilzig, Kemper, 1925, p. 136.)\nn'eo ket evit ...\nne oa/voe ket evit ...\n... ne voe ket evit miret oc'h he c'halon d'e garet. — (G. MILIN, Gwechall-goz e oa..., Kemper, 1924, p. 43.)\nN'oan ket evit ankounac'haat ho madelezh ... — (G. MILIN, Gwechall-goz e oa..., Kemper, 1924, p. 43.)\nNe oa ket evit komz, kemend-all e c'hoarzhe. — (Jakez Riou, An Ti Satanazet, Skridoù Breizh, 1944, p. 14.)\n... evit mirout\nenglish: to be unable to\nAdtapet diwar « https://br.wiktionary.org/w/index.php?title=na_vezañ_evit_ober_un_dra_bennak&oldid=234323 »\nKemmoù diwezhañ degaset d'ar bajenn-mañ d'an 27 Meu 2017, da 20:59.


Eüriloc'hos - Wikipedia\nOdisseüs hag Eüriloc'hos (a-gleiz), krater e kalir gant tresadennoù ruz eus Lucania, war-dro 380 kent J.-K., Cabinet des médailles al levraoueg vroadel c'hall (Paris)\nE mitologiezh Henc'hres, Eüriloc'hos (en henc'hresianeg Εὐρύλοχος, Eurýlokhos) a oa ur c'heneil eus Odisseüs hag a gemeras perzh gantañ e Brezel Troia. Eurediñ a reas Ktimene, c'hoar Odisseüs.\nEüriloc'hos a oa unan eus an diaraogerien kaset gant Odisseüs da anavout Bro al Lestrigoned. Dont a ra a-benn da dec'het dioute ha da zistreiñ d'e lestr.\nPa zilestr Odisseüs en Enez Aiaia, m'emañ an achantourez Kirke o chom, e tiviz kas ur strollad diaraogerien tennet d'ar sord : mont a ra kuit Eüriloc'hos e penn 20 den tra ma chom Odisseüs hag ar re all e-tal o lestr. Dizoloet eo palez Kirke gant pare Eüriloc'hos. Gronnet eo a loened gouez, leoned ha bleizi, hag en em zalc'h evel loened doñv. Degemeret int en un doare hegarat gant an achantourez met Eüriloc'hos, disfizius, a gav gwell chom er-maez. Ar wazed zo aet er palez zo troet e perc'hell e-pad ar pred, rak Kirke he deus fennet un dramm en o evaj. Eüriloc'hos, goude bezañ chomet pell da c'hortoz en aner e geneiled, a zistro d'al lestr hag a lâr da Odisseüs ez int dianadet. Hennezh a gemer diouzhtu penn an hent da saveteiñ e verdeidi.\nDa c'houde, er c'han XII, a klask ar morganezed strobinellañ Odisseüs hag e voraerien. Eüriloc'hos an hini, gant Perimedes, a stag Odisseüs ouzh ar wern vras, dezhañ da c'hallout selaou kan heson ar boudoù marvus-se.\nLazhet eo Eüriloc'hos da-heul dilestradeg Odisseüs hag e voraerien en Enez an Heol, anvet Sikilia hiziv, ma peure oc'hen an Heol. Dizeriañ a ra an Akeaned gant an naon. Daoust da zifenn Odisseüs a oa bet aliet gant Kirke e lazh Eüriloc'hos un nebeud oc'hen gant ar voraerien all e-keit ha m'emañ Odisseüs o chaseal e lec'h all. Fuloret eo an doue Heol gant an taol disakr ha pa'z a kuit lestr an haroz e oa taolet foeltr Zeus outañ da veñjiñ an doue. Lazhet e oa an holl Akeaned war-bouez Odisseüs.\nHomère et Martine Laffon, Ulysse et l'odyssée, Le livre de poche jeunesse.\nPauline Debienne (édition critique), Ulysse dans l'île de Circé ou Euryloche foudroyé par Claude Boyer, mémoire de master 1, Paris-Sorbonne, 2007 Patrom:Lire en ligne.\n↑ Odisseia, X\n↑ Odisseia, XII, 192\n↑ Odisseia, XII\nAdtapet diwar « https://br.wikipedia.org/w/index.php?title=Eüriloc%27hos&oldid=1497367 »\tRummad: Odysseia\tLañser merdeiñ\nSevel ul levrPellgargañ evel PDFStumm da voullañ\tOstilhoù\nCatalàDeutschEnglishEspañolSuomiFrançaisItalianoLietuviųNederlandsРусскийSlovenčinaСрпски / srpskiУкраїнська\tKemmañ al liammoù\tKemmoù diwezhañ degaset d'ar bajenn-mañ, d'an/ar 5 Ebr 2013 da 17:53.


Priz ar Vugale ha Priz ar Yaouankiz - Keit Vimp Bev\nDegemerDegemerPiv omp ?Priz ar Vugale ha Priz ar Yaouankiz\nUr genstrivadeg an hini eo, aozet gant Féa ha Keit Vimp Bev. Pevar romant a vez choazet bep bloaz gant ur juri, hag e vezont embannet gant Keit Vimp Bev. Adalek miz Du e vez kaset al levrioù d’ar skolioù o dez lakaet o anvioù. Lennet e vez al levrioù a-hed ar bloavezh gant ar skolidi hag e vez votet gant ar c’hlas evit al levr gwellañ !\nSkolaer.ez oc’h hag ho pefe c’hoant kemer perzh e Priz ar Vugale ?\nPellgargit ar fichenn enskrivañ ha kasit anezhi dre lizher pe da embann.kvb(a)orange.fr\nFichenn enskrivañ evit PAV\nUr genstrivadeg an hini eo, aozet gant Féa ha Keit Vimp Bev. C’hwec’h levr a vez dibabet bep bloaz gant ur juri (tri evit ar 6vet-5vet, tri all evit ar 4re-lise), hag e vezont embannet gant Keit Vimp Bev. Adalek miz Du e vez kaset al levrioù urzhiet d’ar skolioù o dez lakaet o anv. Lennet e vez al levrioù a-hed ar bloavezh hag e vez votet gant ar c’hlas evit al levr gwellañ !\nKelenner.ez oc’h hag ho pefe c’hoant kemer perzh e Priz ar Vugale ? Pellgargit ar fichenn enskrivañ o klikañ amañ dindan ha kasit anezhi dre lizher pe da embann.kvb(a)orange.fr\nFichenn enskrivañ evit PAY\n€6.00 Gouzout hiroc'h\nDistaolioù, nevezintioù, darvoudoù... Ne vo ket c'hwitet netra ganeoc'h !\nHen ober a ran !


Pajenn:Perrot - Bue ar Zent.djvu/647 - Wikimammenn\nPajenn:Perrot - Bue ar Zent.djvu/647\nevit gwelet gwelloc’h. Syprian a gouezas d’an daoulin, a lemas e vantel hag a bedas, e benn stouet d’an douar ; goude-ze e tennas e zaë, hag en korf e roched e c’hortozas ar bourreo ; p’en em gavas, an eskob santel a roas urz da rei d’ezan pemp warn-ugent pez aour. En keit-se, ar gristenien a astenne endro d’ar merzer lienennou da zastum e wad. Syprian a vouchas e-unan e zaoulagad ; eur beleg hag eun abostoler, hanvet Julian an eil hag egile, a liammas e zaouarn, hag e oe skoet gantan tôl ar maro. Pa deuas an noz, e teujod gant goleier hag en eur ganan da gas e gorf da vered Macrobius Candidus.\nOber a rêr hirie ive, gouel sant Korneli, a c’houarnas Iliz Rom daou viz warn-ugent, hag a varvas en harlu, en Civita-Vecchia (253), pemp bla, de ’vit de, arôk sant Syprian.\nDoue n’eo mui tad an hini n’eo mui an Iliz e vamm.\nDaou vla bennak arôk ma nijas e ene d’ar baradoz, Fransez, servijer bras Hon Zalver Jezuz-Krist, a ’n em dennas war mene Alvern, evit ober eur yun a zaou-ugent devez, en enor d’an ôtrou sant Mikêl.\nHogen, eun devez, da c’houlou-de, war-dro gouel ar groaz gonezet, e oa o pedi ouz koste ar mene. En eun tôl, e welas o tiskenn eus barr an nenv eur seraphin, c’houec’h askel d’ezan ken skedus hag an tân.\nAn êl-ze a nijas betek ennan hag a chomas dirazan,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/647&oldid=140940 »


Pajenn:Le Gonidec - Bibl Santel pe Levr ar Skritur Sakr, eil levr.djvu/243 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/243\n13. Éfraim, ével em eûz hé wélet, a ioa é doaré Tir diazézet war ar gaerded : hag Éfraim a gasô hé vugalé d’ann hini hô lazô.\n14. Rô d’ézhô, Aotrou. Pétrâ a rôi d’ézhô ? Rô d’ézhô eur c’hôv divugalé, ha bronnou hesk.\n15. Hô holl zrougiez a zô é Galgal ; râg énô eo é kasaiz anézhô : enn abek da zrougiez hô ôberiou, é kasinn anézhô er-méaz eûz va zî : n’hô c’harinn mui pelloc’h ; hô holl brin̄sed a zô pelléet diouz-in.\n16. Éfraim a zô bét skôet, hô grisien a zô gwévet : n’hô dévézô mui a frouez. Ma hô deûz bugalé, é lazinn ar ré garéta anézhô.\n17. Va Doué a zistolô anézhô, ô véza n’hô deûz két hé zélaouet : hag hî a vézô kan̄tréerien é-touez ar brôadou.\nTiez Israel ha Juda a zougô ar c’hastiz eûz hô fallagriez.\n1. Eur winien varrek é oa Israel, kalz a frouez en doa ivé : hervez al lôd brâz eûz hé frouez en deûz paottet hé aoteriou, hervez ann druzôni eûz hé zouar, en deûz muiet hé idolou.\n2. En em rannet eo hô c’haloun, bréma é vézin̄t dispennet : hén̄ a vrévô hô idolou, hag a ziskarô hô aoteriou.\n3. Râk neûzé é livirin̄t : N’hon eûz két a roué, ô véza na zoujomp két ann Aotrou : ha pétrâ a rajé eur roué évid-omp ?\n4. Komzit eûz ar gwélédigésiou gaou ; grît kévrédigez : ar varn a darzô ével al louzou c’houerô war irvi ar parkou.\n5. Tud Samaria hô deûz azeûlet bioc’h Bétaven : râg hé bobl en deûz gwélet diwar hé fenn, hag ar véleien a viré hé zî, a ioa en em laouénéet eûz hé gloar, pa eo bét kaset diout-hô.\n6. Hi ivé a zô bét dizouget enn Assiria, ha rôet d’ar roué ven̄jer : Éfraim a vézô gôlôet a véz, hag Israel a rusiô eûz hé wall ioulou.\n7. Samaria é deûz lékéat hé roué da dréménout, ével ann éon war c’horré ann dour.\n8. Lec’hiou-uc’hel ann idol, péc’hed Israel a vézô dispennet : ar zérégen hag ann askol a greskô war hô aoteriou : ha hî a lavarô d’ar ménésiou : Gôlôit ac’hanomp ; ha d’ann traon̄iennou : Kouézit war-n-omp.\n9. Abaoé deisiou Gabaa en deûz péc’het Israel : énô é arzaôchon̄t ; hôgen ar brézel hô deûz bét é Gabaa out mipien ar fallagriez, na dizô két anézhô.\n10. Hô c’hastiza a rinn hervez va ioul : évit kastiza hô diou fallagriez, en em strollô ar bobl enn hô énep.\n11. Éfraim a zô eunn ounner zesket a gâr dourna ed ; hôgen mé a lakai eur geô war hé chouk kaer : piña a rinn war Éfraim, Juda a arô, ha Jakob a ogédô hé irvi.\n12. Hadit évid-hoc’h er reizded, ha médit enn drugarez ; difraostit hô touar : râg éma ann amzer da glask ann Aotrou, pa zeûi da zeski d’é-hoc’h ar reizded.\n13. Aret hoc’h eûz ann drougiez, hag hoc’h eûz médet ar fallagriez ; frouez ar gevier hoc’h eûz débret ; ô véza ma éc’h eûz lékéat da fisian̄s enn da hen̄chou, hag enn niver brâz eûz da vrézélidi.\n14. Sével a rai kéflusk é-touez da bobl ; ha da holl geriou kré a vézô dispennet, ével ma oé dispennet Salmana er brézel a réaz d’ézhan̄ ann hini a ziskaraz aoter Baal ; hag ar vamm a vézô flastret war hé bugalé.\n15. Ével-sé en deûz gréat Bétel d’é-hoc’h, enn abek d’hô kwall fallagriézou.\nDisléalded bugalé Israel hag hô c’hastiz.\n1. Ével ma trémen ar min̄tin, eo tréménet roué Israel. Pa n’oa Israel néméd eur bugel, em eûz hé garet ; hag em eûz galvet va mâb eûz ann Éjipt.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/243&oldid=163760 »\nKemmoù diwezhañ degaset d'ar bajenn-mañ d'an 24 Eos 2020, da 18:28.


cheñch buhez | Soubenn ar geek\nDielloù evit cheñch buhez\nPosted in Filmoù with tags beajiñ, bed ordinal, cheñch buhez, marv on Ebrel 26, 2017 by geekezig\nDiazezet eo Wild war levr Cheryl Strayed, ur plac’h bet graet ganti ar PCT (Pacific Crest Trail) er bloavezhioù 90. Bet eo hec’h unan war an hentoù e-pad 3 miz. Koulskoude ne oa ket ur plac’h da gerzhet kement-se met ezhomm he doa d’ober un tamm kempenn en he buhez. Goude marv he mamm eo aet an traoù da hesk eviti, dramm ha rev e doareoù dañjerus.\nFrammet eo mat ar film evit diskouez penaos e servij ar valeadenn-mañ da veaj e spered Cheryl, he darempredoù, he eñvorennoù, ar pezh he deus keuz bezañ bet graet, hag all. Un istor bamus a-walc’h (start eo ar valeadenn, ha n’eo ket marteze!), gant dañjerioù an hentoù (en o-zouez evit merc’hed o unan), bevañ bepred en diavaez, debriñ ha kousket dindan an holl koulzioù amzer, sec’hed, naon ha skuizhder, an digenvezded met ivez plijadurioù ar prantadoù diskuizh gant ar gerzherien all, resev pakadennoù gant dilhad prop e-pad an ehanoù e kêriadennoù…\nKalz sonerezh a zo er film ivez, kanaouennoù kanet gant Cheryl war an hent, kanet gant he mamm, gant tud all… Ur prantad brav ‘m eus tremenet ganti war an hentoù ha reiñ a ra c’hoant ober seurt beaj speredel un deiz bennak, ma ‘z eus ezhomm… Ne vez ket gwelet Reese Whiterspoon, alies war ar skrammoù a-benn ar fin ha deuet eo brav ganti perzh Cheryl, leun a nerzh ha bresk war un dro.\nPlijadur ‘m eus bet gant ar film-mañ!\nFilm sevenet gant Jean-Marc Vallée. Diazezet war levr Cheryl Strayed Wild: From Lost to Found on the Pacific Crest Trail. Stadoù-Unanet Amerika, 2014, 1e55.\nGirls bloavezh 5\nPosted in Stiradoù, webstiradoù ha skinwel with tags beajiñ, bed ordinal, cheñch buhez, familh, Japan, labour, merc'hed, mignoniezh, New York, Stadoù-Unanet, XXIvet kantved on Ebrel 13, 2017 by geekezig\nResevet eo bet pempvet bloavezh Girls el levraoueg ha soñjet ‘m eus “sell ‘ta! Petra ‘zo c’hoarvezet gant an tudennoù-se?!”\nPlijadur ‘m eus bet gant lodenn gentañ ar bloavezh, dreist-holl gant ar pezh a c’hoarveze gant Shoshanna, e bro Japan.\nUr rann a-bezh a zo tro-dro da Varnie, a zo un dudenn a zisplij d’ur bern tud ha koulskoude e kavan eo an hini gwirheñvelañ (pe ez eus traoù a gavan ouzhin enni?) : “Panic at Central Park” a zo deuet brav-tre. Goude-se avat n’on ket bet plijet kement gant fin ar bloavezh, abalamour marteze da zarempred Jessa hag Adam pe d’an nebeut a Shoshanna a vez gwelet. Piv ‘oar!\nNebeutoc’h a draoù dedennus a zo dre vras er bloavezh avat (n’eus ket kaoz ken eus politikerezh gant tudenn Ray na kement-se eus krouiñ ha skrivañ, gant Hannah ha Marnie). An holl a zo o labourat pe gant studioù, darempredoù stabil tamm-pe-damm, n’eus ket kalz tra nevez… Estreget Shoshanna hag ar pezh a vev pell vro hag an doare m’eo rannet etre ar c’hoant da zistreiñ hag an ezhomm da dec’hout ‘m eus kavet kreñv-tre. Ar peurrest ne oa ken met adlavarout traoù a oa bet lavaret dija, siwazh. Ma, ne chom ket kalz a rannoù ken, tost echu ar stirad a-bezh neuze e klaskin mont betek ar penn memestra. Diwezhatoc’h!\nUr wech ouzhpenn e oa plijus sellet ouzh ar “featurette” evit pep rann a zo war an DVD hag un toullad tammoù bet tennet.\nStirad bet krouet gant Lena Dunham. Bloavezh gant 10 rann tro 26 munut, bet skignet evit ar wech kentañ war HBO etre an 21 a viz C’hwevrer hag ar 17 a viz Ebrel 2016.\nPosted in Filmoù with tags azasadenn, cheñch buhez, divroañ, familh, Iwerzhon, karantez, labour, merc'hed, Stadoù-Unanet, XXvet kantved on Genver 15, 2017 by geekezig\nFromus-tre ‘m eus kavet Brooklyn. Marteze peogwir e lakae an istor-se ac’hanon da soñjal ennon, en un doare bennak. Eilis a guita Iwerzhon evit mont da glask labour e New York, e deroù ar bloavezhioù 50. Ur gumuniezh iwerzhonat a zo tro-dro dezhi met poan he deus o vevañ pell eus he bro hag he familh. Un deiz bennak avat e raio anaoudegezh gant un italian yaouank hag e krogo da gavout plijadur o vevañ e New York, studial a raio ouzhpenn evit dont da vezañ kontourez a-vicher. Rankout a raio distreiñ da Iwerzhon avat ha digempouezet e vo he buhez, adarre.\nKlasel-kenañ eo stumm ar film e gwirionez. N’eus netra bamus. Nerzh an istor eo neuze en deus plijet din forzh pegement (daoust ma chom klasel-tre ivez ^^) hag ar bagad aktourien hag aktourezed. Ar prantadoù (rouez koulskoude!) gant Jim Broadbent da skouer, am eus kavet dibar. Setu ur film dramatek diwar-benn istor ur plac’h yaouank, ur skouer eus ur plac’h yaouank he deus rankout tec’hout he bro dre heg, dre ziouer a labour. Un istor etrevroadel hag a zo gwir c’hoazh hirie an deiz… Kompren a rin digudenn e kavfe tud zo ar film divlaz un tamm, me zo bet tapet da vat, evit abegoù personel. C’hoarvezout a ra! 🙂\nFilm sevenet gant John Crowley, diazezet war romant Colm Tóibín. Rouantelezh-Unanet, Kanada hag Iwerzhon, 2015, 1e52.\nPosted in Levrioù bannoù-treset with tags bed ordinal, cheñch buhez, labour, New York on Gouere 5, 2016 by geekezig\nKuzuliet eo bet Petite voleuse din gant ur genseurtez. N’ouzon ket perak e oan aet da ijinañ a bep seurt diwar-benn al levr bannoù-treset-mañ ha n’eo ket tamm ebet an istor a grede din, a-benn ar fin. Heuliet e vez Corrina, ur plac’h yaouank a labour e metou ar bruderezh e New York. Divlaz eo he buhez un tamm ha laerez a ra kelaouennoù ur wech an amzer evit kaout un tamm birvilh. D’ur mare bennak e vo kinniget dezhi mont kuit eus he labour, meur a zra a c’hoarvezo goude-se met poent eo dezhi prederiañ diwar-benn ar pezh a fell dezhi, he hunvreoù…\nUn istor leun a velkoni eo Petite voleuse. Lakaat a ra da brederiañ diwar-benn an dibaboù bet graet, an hentoù bet tapet hag an hunvreoù bet renket ha laosket da louediñ… Brav eo an tresadennoù hag an dibab livioù a zo dic’hortoz. Labour Michael Cho en deus plijet din e pep keñver. Istor ha tresadennoù gant Michael Cho. Embannet e galleg gant Delcourt, d’ar 24 a viz Gwengolo 2014.\nGirls – bloavezh 4\nPosted in Stiradoù, webstiradoù ha skinwel with tags bed ordinal, cheñch buhez, familh, labour, merc'hed, mignoniezh, New York, politikerezh, skrivañ, Stadoù-Unanet, XXIvet kantved on Mae 5, 2016 by geekezig\nSetu, sellet am boa ouzh pevare bloavezh Girls a-benn ar fin! Sapre cheñchamant a zo da gaout peogwir e kuita Hannah New York evit mont da studial en Iowa! Div rann gentañ ar bloavezh a zo bet start-tre evidon, lakaet diaez e oan ha ne blije netra din, e gwirionez (merzet am boa e oant sevenet gant Lena Dunham hec’h unan ha n’ouzon ket ma c’hall bezañ un abeg). Tamm-ha-tamm eo gwellaet an traoù evidon a-drugarez da dudennoù nevez (Mimie-Rose, Fran) pe c’hoazh d’ar rann a dremen penn-da-benn er ranndi ma teu pep hini d'(h)e dro mignoned ha mignonezed Hannah da welet anezhi. Soshanna a glask labour, Jessa n’ouzer ket mat, Marnie a glask displegañ da z/Desi e fell dezhi kaout un darempred ofisiel… Prantadoù dedennus-tre a zo tro dro d’ar c’hrouiñ (ha d’ar skrivañ dreist-holl) peogwir e tiviz Hannah dilezel he studioù (war ar skrivañ faltazi) goude bezañ bet barnet gant he c’hamaladed. Ar preder-se n’eus plijet kalz din. Fentus em boa kavet ivez gwelet anezhi o kelenn hag o klask bezañ mignonez gant krennardezed. Ray a grog gant un hent nevez, ar politikerezh lec’hel, ar pezh a gavan ur mennozh mat evitañ. Prantadoù brav a zo, ganedigezh nizez Adam da skouer. Ur wech ouzhpenn em boa kavet e oa dilezet Marnie. Met cheñchamant bras a vez santet o tont. Penaos ‘ta e vo ar pempvet bloavezh?\nEvel boaz war an DVD e vez kavet ur “featurette” evit pep rann, ar pezh a zo plijus bepred evit kompren petra felle da Lena Dunham kontañ pe lakaat war-wel.\nStirad bet krouet gant Lena Dunham. Bloavezh gant 10 rann tro 26 munut, bet skignet evit ar wech kentañ war HBO etre an 11 a viz Genver hag an 22 a viz Meurzh 2015.\nPosted in Levrioù bannoù-treset with tags boued, Breizh, cheñch buhez, familh, labour on Ebrel 3, 2016 by geekezig\nSoñj ho peus marteze eus ma ali diwar-benn Shä & Salomé ? Piket e oa bet ma c’halon gant al levr bannoù-treset-se, ijinit ma fenn pa ‘m eus gwelet Les jours sucrés. Ijinit ma fenn pa ‘m eus gwelet “Brav eo” skrivet war golo Les jours sucrés !\nDisheñvel mat eo al levr-mañ eus Shä & Salomé. Heuliet e vez istor Églantine, ur plac’h yaouank kounnaret bepred a zizolo eo marvet he zad hag en deus laosket dezhi an ti-vara “Brav eo”, en ur bourk bihan e Breizh, Klervi (ya, iskis eo anv ar bourk). Distreiñ a ra da Vreizh, hegaset meurbet. Tamm-ha-tamm e teuio eñvorennoù dezhi, reoù displijus evel-just tro-dro d’ar fed e oa bet dilezet he mamm ha hi gant he zad met traoù plijus ivez a-drugarez da c’h/Gaël, he mignon pa oa bugel, d’he moereb Marronde ha d’al levr sekredoù kegin bet laosket dezhi gant he zad…\nUn tamm hegasus eo Églantine, he zu Parizianez a zo bet un tamm start evidon er penn-kentañ. Evel-just eo graet a-ratozh evit lakaat an dudenn da vont war-raok peogwir e tizolo tamm-ha-tamm ar wirionez diwar-benn buhez he familh hag e preder diwar-benn tout-se. Un tamm souezhus eo taolenn kêriadenn Klervi (ijinet e vez kostez Brest met gwin a vez graet du-hont! :D), faltaziet eo bet evel-just (evel ma lâr an daou aozer) met fentus ‘m eus kavet. Ma, brav-tre ‘m eus kavet an tresadennoù ur wech ouzhpenn ha fromus fin al levr. Ur prantad lenn plijus-tre eo bet. Daoust din pas bezañ bet ken bamet eget gant Shä & Salomé e fell din lârat : Brav eo (an istor keit hag an tresadennoù) ha mat pell zo. ^_^\nIstor gant Loïc Clément, tresadennoù gant Anne Montel. Embannet gant Dargaud, d’an 22 a viz C’hwevrer 2016.\nラブ＆ピース (Love & Peace)\nPosted in Filmoù with tags beveziñ, brud, cheñch buhez, Japan, kevredigezh, kontadennoù, labour, loened, mignoniezh, sonerezh on Kerzu 26, 2015 by geekezig\nUr film iskis-kenañ eo Love & Peace a felle din gwelet abalamour da vrud e sevener. Ur gontadenn eo, ur gomedienn, ur film troet war ar sonerezh met ivez ur film kaiju! Nag a draoù!! Ouzhpenn-se ez eus ur film gant aktourien met kalz prantadoù bevaat a zo memestra abalamour ez eus kalz c’hoarielloù o kemer perzh en istor.\nRyo a zo ur paotr gant ul labour nul, a vev en ur ranndi bihan dister. Ne blij ket e vuhez dezhañ, an holl a ra goap outañ hag e hunvreoù sonerezh a zo aet da hesk tamm-ha-tamm. Un deiz bennak e pren ur vaot vihan hag un darempred mat a zo etrezo. Koulskoude pa vo graet goap outañ abalamour d’e vaot el labour hag e kaso anezhi kuit dre ar privezioù. Al loen a erruo en ul lec’h iskis, ul lec’h degemer evit al loened hag ar c’hoarielloù bet dilezet gant an dud. Adalek ar marv-se e krogo Ryo da gavout chañs ha da vont davet e hunvre, a-drugarez d’ur ganaouenn a skriv o soñjal e Pikadon (e vaot) hag a vo komprenet evel ur ganaouenn o komz eus ar bombezennoù nukleel (lesanvet evel-se e Japan).\nFentus eo ar film, plijus ar sonerezh, souezhus an emdroadur tro-dro d’an den kozh a zastum ar c’hoarielloù/loened dilezet… Ur film diwar-benn ar gevredigezh beveziñ (hag ar gizioù) ha metou ar sonerezh e Japan eo ivez. Pinvidik ha liesseurt eo da vat! Un tamm hir eo marteze hag ispisial an doare da c’hoari (japanat-tre) met plijet on bet kalz gant ar film, un dudi a-feson eo bet evit echuiñ festival Utopiales ar bloaz-mañ.\nFilm sevenet gant SONO Sion. Japan, (diskouezet e festivalioù hepken e diavaez Japan evit ar mare) 2015, 1e57.


Kornôg - Howling Pixel\nEvit sterioù all ar ger, gwelet Kornôg (disheñvelout)\nUnan eus ar pevar avel eo ar c'hornôg (pe kornaoueg) ha merket eo war tu kleiz an nadoz-vor. En tu enep d'ar reter emañ hag a-skouer gant an norzh, a zo el laez, diouzh an eil tu hag ar su, a zo merket en traoñ, diouzh an tu all.\nUn anv, un anv-gwan pe un adverb a c'hell bezañ ar ger « kornôg » ; implijet e vez evit ar reteradur hag en douaroniezh.\nDre voaz e vez treset war kostez kleiz ar c'hartennoù lodenn an tiriad lec'hiet er c'hornôg; hini an norzh e oa ar c'hostez kleiz war ar c'hartennoù hen, el laez e veze ar Reter hag en traoñ e veze merket ar c'hornôg: alese an anvioù Breizh-Uhel (er reter, e laez ar gartenn gwechall), ha Breizh-Izel (er c'hornôg, en traoñ).\nKavet e vez an tu kornôgel dre sellet ouzh al lec'h ma'z a an Heol da guzh e mare rik ar gedez, rak enep red an horolaj e tro ar voul-Douar warni hec'h-unan.\nMard afec'h dizehan etrezek ar c'hornôg e heuilhfec'h ur c'helc'h anvet ledred. O kregiñ war ar c'heheder e heuilhfec'h ar c'helc'h brasañ.\nGraet e vez « ar C'hornôg » dre vras eus un toullad broioù europat ha Norzhamerikan – eus Aostralia ivez a-wechoù, zoken p'emañ er Su – a zo diorroet mat e-keñver an deknologiezh.\nE-pad ar Brezel Yen e vezed kustum da enebiñ ar broioù-se, « ar C'hornôg » neuze, ouzh « ar Reter », da lavaret eo an Unvaniezh soviedel, ar riezoù dindan e veli, ha Republik Pobl Sina, Norzhkorea ha Mongolia.\nA-wechoù ez eneber « ar C'hornôg » ouzh « ar Su » ivez, war dachenn an armerzh pergen rak sellet e vez ouzh « ar C'hornôg » evel broioù pinvidik e-tal re ar Su a vefe paour.\n↑ Stumm kentañ roet e-barzh Geriadur Vallée, p.520a.\nAberarth zo ur gêr vihan e kornôg Kembre, war aod Bae Ceredigion, etre Aberystwyth hag Aberteifi.\nEvel m'en diskouez hec'h anv, emañ Aberarth e genoù ar stêr Arth.\nAnavezet eo abaoe mare aloubadegoù an Normaned. Gant ar re-se e voe savet ur c'hastell, Kastell Dineirth, pe Kastell Allt Craig Arth, e-kichen Aberarth. Er XIIvet kantved eo dre ar porzh-se e voe degaset mein eus Bristol da vont da sevel Abati Ystrad Fflur pe Strata Florida, war douaroù roet d'ar venec'h gant Rhys ap Gruffudd, aotrou Deheubarth.\nChanterioù sevel bigi a oa en Aberarth betek kreiz an XIXvet kantved, met aet eo an obererezh-se da get abaoe pell zo bremañ.\nAloubadeg Normandi, pe Oberiadenn Overlord, eo an anv roet d'an aloubadeg a grogas d'ar 6 a viz Even 1944 gant dilestradeg ar 6 a viz Even 1944 pe Oberiadenn Neptune, pa voe taolet war draezhegi Normandi 155 000 soudard, eus an arme stadunanat dreist-holl.\nMa padas un 30 eurvezh an dilestradeg ervat e voe 45 deiz e padas aloubadeg Normandi e Kornôg ar vro, eus ar 5 a viz Mezheven betek ar 27 a viz Gouhere pa c'hellas al lu SUAat toullañ al linennoù alaman en Avranches. E reter Normandi e padas an traoù pelloc'h.\nAod an Olifant (Côte d'Ivoire e galleg, anv ofisiel ar vro) zo ur republik eus kornôg Afrika, hag en-dro dezhi Liberia ha Ginea er c’hornôg, Mali ha Burkina Faso en hanternoz, Ghana er reter, ha pleg-mor Ginea er c’hreisteiz. Yamoussoukro eo ar gêr-benn nevez, met ar gêr-benn gozh, Abidjan, eo ar gêr vrasañ. Unan eus broioù pinvidikañ kornôg Afrika eo Aod an Olifant, nemet ez eo gwastet abaoe un nebeud bloavezhioù gant emgannoù etre kostezennoù disheñvel.\nUn drevadenn c’hall e oa gwechall, a-raok dont da vezañ ur Stad dizalc’h e 1960.\nAn anv gallek Côte d'Ivoire zo bet troet e pep yezh (Ivory Coast e saozneg, Costa de Marfil e spagnoleg, Elfenbeinküste en alamaneg, Costa d'Avorio en italianeg, Aod an Olifant e brezhoneg…). Hogen e 1985 e oa bet goulennet gant gouarnamant ar vro e chomfe an anv Côte d'Ivoire er yezhoù all, hep bezañ troet. Hervez lezenn ez eo Côte d'Ivoire anv ofisiel nemetañ ar vro.\nCalvados eo an anv a vez graet, abaoe 1790, eus un departamant gall, e Normandi, etre departamant ar Manche, er c'huzh-heol, hag ar stêr Saena, er sav-heol.\nCaen eo ar penn-kêr anezhañ.\nDont a rafe an anv eus an anv graet eus reier er-maez da Arromanches-les-Bains.\nGoñerri (anv euskarek boas, eus Goñi ha herri) pe Goñibar (traonienn Goñi), pe Goñi pe Valle de Goñi hervez ar stumm spagnolek ofisiel, zo ur gumun e kornôg Nafarroa, en Euskal Herria.\nAr Gwalarn a zo unan eus roudoù-avel an nadoz-vor, just e-kreiz ar C'hornôg hag an Norzh e tu gin ar Gevred.\nEus ar Gwalarn e c’hwezh an avel alies e Breizh hag e Kornôg Europa.\nE Su kevandir Azia emañ Republik India, ent-berr India (Bhārat en hindieg). Gant Bangladesh ha Pakistan en em led war iskevandir Indez etre aradennad an Himalaya en Norzh ha Meurvor Indez, hemañ o vezañ a-dal d'hec'h aodoù Kornôg ha Reter. Ar 7vet brasañ bro er bed eo hag an eil pobletañ gant 1 210 193 422 a dud (2011), war-dro 1 miliard 200 milion eta.\nAr pennad-mañ a denn da enez Iwerzhon (Éire en iwerzhoneg). Diwar-benn ar riez Iwerzhon pe Éire hec'h anv, sellet ouzh Republik Iwerzhon.Iwerzhon, pe Bro-Iwerzhon e brezhoneg ivez (Éire en iwerzhoneg) eo an trede enezenn vrasañ en Europa. Emañ war ribl ar Meurvor Atlantel. Republik Iwerzhon (ez ofisiel, Éire pe Ireland), a zo enni pemp c'hwec'hvedenn eus ar gorread (Su, Reter, Kornôg, Gwalarn) hag ar peurrest, er Biz a zo gant Norzhiwerzhon, dindan Rouantelezh Unanet Breizh-Veur ha Norzhiwerzhon.\nPoblañs an enezenn a-bezh a sav da war-dro 5,8 milion a dud : 4,1 milion e Republik Iwerzhon (1,6 milion e tolpad-kêr Dulenn) hag 1,7 milion e Norzhiwerzhon (0,8 milion e tolpad-kêr Belfast).\nAr Maine-et-Loire zo un departamant, e kornôg Bro-C'hall, abaoe 1790. Savet eo an anv diwar anv div stêr, ar Maine, hag al Liger. Un tammig bihanoc'h eo eget proviñs an Anjev.\nAñje (Angers e galleg) eo anv ar pennlec'h anezhañ.\nMendaza zo ur gumun e kornôg Nafarroa, en Euskal Herria, e Merindad Lizarra, en komark Lizarraldea. 67 km zo ac'hano da gêr Iruñea.\nNormandi zo unan eus rannvroioù melestradurel Bro-C'hall, e hanternoz ar vro.\nKemeret he deus lec'h div rannvro all a oa diagent — Normandi-Izel ha Normandi-Uhel — d'ar 1añ a viz Genver 2016, da-heul ar c'hempenn a zo bet graet d'ar rannvroioù gant ar gouarnamant gall e 2015.E rannvro Normandi emañ ar braz eus Normandi gozh hag un tamm eus kontelezh Perche, ur broviñs kozh eus ar Rouantelezh C'hall a-raok an Dispac'h, pa voe savet an departamantoù.\nE Rouen emañ prefeti ar rannvro, met e Caen e vez bodet ar c'huzul-rannvro.\nE 2016 eo bet anvet kentañ prezidant rannvro Normandi unvanet, Hervé Morin .\nPiedramillera zo ur gumun eus kornôg Nafarroa, en Euskal Herria.\nPortugal (brezhoneg: [pɔrty:gal); portugaleg: [puɾtuˈɣaɫ]), ent-ofisiel Republik Portugalat (República Portuguesa [ʁɛ'puβlikɐ puɾtu'ɣezɐ] diouzh doare an IPA e portugaleg, República Pertuesa e mirandeg), a zo ur riez lec'hiet e mervent Europa, el Ledenez iberek, anezhi ar vro a ya ar pellañ e kornôg kevandir Europa. Harzoù he deus gant Spagn war-du an norzh hag ar reter ha riblet eo gant ar Meurvor Atlantel war-du ar su hag ar c'hornôg. Div enezeg he deus ivez er Mor Atlantel : Azorez ha Madeira. Emañ ar vro e-barzh Unaniezh Europa hag AFNA\nDont a ra anv Portugal diwar e anvadur orinel er IXvet kantved, pa raed eus ar c'hentañ kontelezh en hanternoz Terra Portucalensis, da lavaret eo douar Portus Cale, diwar anv div gêr e beg ar stêr Douro, gant Portus (Porto a-vremañ) war he glann zehoù, ha Cale (Vila Nova de Gaia a-vremañ) war he glann gleiz.\nE-kerzh ar XVvet kantved hag ar XVIvet kantved, gant hec'h impalaeriezh hollek, e oa unan eus galloudoù armerzhel, politikel ha sevenadurel pennañ er bed. Portugal a zo anezhi ur vro diorroet, ezel eus Unaniezh Europa (abaoe 1986) hag eus ar Broadoù Unanet (abaoe 1955); kement hag un ezel diazezer eus Takad an Euro, an AEKD, an AFNA, hag ar CPLP (Comunidade dos Países de Língua Portuguesa — Kumuniezh ar Broioù Portugalek).\nProviñs Kornôg-Flandrez a zo unan eus proviñsoù Belgia, e kornôg Flandrez.\nSantsol (pe Sansol hervez ar spagnoleg ofisiel) zo ur gumun e kornôg Nafarroa, en Euskal Herria.\nTorralba del Río zo ur gumun e kornôg Nafarroa, en Euskal Herria.


Gouel Dewi - Wikipedia\nLid Gŵyl Dewi e Caerdydd, e 2008\nGouel Dewi (Dydd Gŵyl Dewi) a lider d’ar 1añ a viz Meurzh e koun sant Dewi pe Divi (war-dro 500–589), paeron Kembre (anavezet e kembraeg evel Dewi Sant).\nDeiziad ar 1añ a viz Meurzh zo bet dibabet evit e lidañ, dre ma varvas Divi, a lavarer, d’ar 1añ a viz Meurzh 589. Abaoe an XVIIIvet kantved eo deuet an devezh-se da vezañ ur gouel broadel e Kembre.\nHengoun[kemmañ | kemmañ ar vammenn]\nSonadegoù, beilhadegoù, koanioù a vez aozet gant kalz kevredigezhioù an devezh-se. Bugale a gustum kemer perzh en eisteddfodoù, ma vezont o seniñ, o kanañ pe o tibuniñ barzhonegoù. E skolioù zo e c’hell bezañ ur penn-devezh vak.\nGant Kembreiz zo e vez douget war-wel, en devezh-se, ur blantenn vihan ouzh o chupenn : ur bourenn (arouez sant Divi) pe ur foeonenn (arouez kembreat an nevezamzer). E kembraeg ez eus ul liamm etre an div blantenn-se dre m’o deus anvioù peuzheñvel : Cenhinen (pourenn) ha Cenhinen Bedr (foeonenn, ger evit ger "pourenn Pêr").\nBanniel Kembre ha banniel sant Dewi a vez dispaket an devezh-se dre Gembre.\nAbaoe un nebeud bloavezhioù e klasker aozañ dibunadegoù e straedoù Kerdiz da lidañ ar gouel, war skouer ar pezh a reer en Iwerzhon da-geñver Gouel Sant Padrig. Dre ar bed a-bezh e vez lidet ar gouel gant kevredigezhioù Kembreiz divroet, a ginnig sonadegoù ha koanioù. E 2006 e oa bet sklêrijennet savadur an "Empire State Building", er Stadoù Unanet, gant livioù Kembre.\nE Kembre e klever muioc’h-mui a dud o c’houlenn e vefe anavezet ar 1añ a viz Meurzh evel un devezh gouel broadel ha ne vefe ket labouret d’an devezh-se. Hervez ur sontadeg a oa bet graet d’ar 1añ a viz Meurzh 2006, e vefe 87% eus an dud e Kembre a-du gant ar soñj-se.\nIstor sant Dewi + Banniel sant Dewi e kembraeg pe e saozneg\nDibunadeg e straedoù Kerdiz\nSant Dewi, patrom Kembre\nSaint David's Day - fête de saint David de Galles, e galleg (lec'hienn ortodoks)\nAdtapet diwar « https://br.wikipedia.org/w/index.php?title=Gouel_Dewi&oldid=1824639 »


Romantoù | A ! Lenn...\nCategory Archives: Romantoù\nAmour entre adultes, Anna Ekberg, bro-Danmark (2018)\nN’eus ket eus Anna Ekberg. Daou zen a skriv asambles o deus dibabet an anv-pluenn-mañ : Anders Ronnow Karklund ha Jacob Weireich.\nUn doare romant-polis eo Amour entre adultes, met savet en un doare divoutin : digeriñ a ra diouzhtu gant ar muntr, a ouezer gant piv eo bet graet. Petra a chom da gontañ eta ? a c’heller soñjal. Met ur bern souezhadennoù ez eus betek ar fin, ha dont a ra an traoù da vezañ krishoc’h a-vuzul ma anavezer ar tudennoù.\nNerzh pennañ ar romant-mañ eo e zielfennañ psikologel. Distreiñ a reer pell e yaouankiz an tudennoù, ha n’eo ket evit netra : pep elfenn a vez implijet a-zoare war-lerc’h.\nPinvidik ha dic’hortoz eo an itrik, skrivet brav. N’on ket kendrec’het penn-da-benn gant ar monedoneoù etre an enseller war e leve ha familh ar muntrer, met degas a ra un draig bennak ouzhpenn, memestra.\nGant ar resis m’eo hent diabarzh pep hini em eus kavet hirig va amzer a vare da vare. Krediñ a ran ez eo kentoc’h dre ma n’on ket boazet da lenn romantoù-polis gant ul lusk ken gorrek. Met dont a ra brav ganto en desped da se.\nUr c’houblad skrivagnerien da heuliañ !\nOber un evezhiadenn\t| tags: adultes, Amour, Anders, Anna, Ekberg, entre, Jacob, Karklund, Ronnow, Weireich\t| posted in Polis, Romantoù\nAr prosez, Franz Kafka, bro-Dcheki (1925)\nEmbannet e 1925, goude marv Kafka e 1924, ar romant ne oa ket echu zoken. Goulennet en doa Kafka e vije distrujet e holl skridoù war e lec’h, ne oa ket tonket da vezañ embannet eta. Embannet eo bet an droidigezh brezhonek, graet gant Gérard Cornillet, e 2015.\nUr romant iskis-tre eo. Dont a reer da arestiñ un den un deiz bennak. Ne oar ket perak, ha n’eo ket kablus. Laosket e vez da vevañ e vuhez da c’hortoz ar prosez. Met e vuhez a-bezh a dremen, adalek an deiz-se, o klask lakaat ar prosez-se da dreiñ war an tu mat evitañ.\nBez em eus bet ar blijadur da anavezout diouzhtu stil Kafka, em boa dizoloet e An treuzstummadur. Ur stil resis-kenañ hag a laka al lennerien da splujañ en un aergelc’h n’en deus ket e bar. Un nor digor blijus evit mont tre en oberenn : aon em boa da chom hep he c’hompren. Hag e gwirionez em eus kavet anezhi bouc’h, daoust ma chomfe dedennus dre m’eo skrivet brav.\nAr santimant a oa ennon en ur lenn ar romant a denne d’an hini em boa pa lennen Alis e bro ar marzhoù, ha me bihan : ar santimant da vezañ kollet en ur bed ha ne oa ket mui gantañ e vent boaz, e reteroù. Tennañ a ra da ved Alis dre ma tiskouez na vont ket war-raok, ivez : n’eus ket tu da heuliañ un neudenn bennak, da vont war-zu un dra bennak evit adkavout kempouez ha poell ar bed reizh.\nHa koulskoude e evod eus bed Ar prosez, evel eus Bro ar Marzhoù, ur chalm mezevellus. Heuliañ a reer Jozef K. en e glaskoù en ur c’houzout resis ar pezh a sant, en ur santout tre ar memes tra eveltañ. Gwirheñvel-spontus eo an diabarzhoù mougus ha distreset a zeskriv, an deñvalijenn, ar gouleier-koar hanter-zevet.\nKrediñ a reer bezañ oc’h ober un hir a hunvre, gwezh plijus, gwezh ankenius, gant senennoù difin ha lod all adlavarus. Anzav a ran em eus kavet hir ar romant gwezhioù ‘zo, neket tre-ha-tre peogwir e oan enouet, met kentoc’h peogwir e oan mac’het gant e aergelc’h ha gant ar fed ne z’ae ket war-raok en un doare a c’hellen meizañ.\nSouezhet on bet gant ar fin eta.\nEchu ar romant ganin eo mesket ennon ar soñjoù war e zivout. Unan anezho eo n’em eus ket paket kompren mat an oberenn, marteze. Gant se on bet o lenn ar pezh a gaven war Wikipedia hag o tizoloiñ meur a ster a c’heller reiñ dezhi. Niverus int ha dedennus an holl anezho, met an hini on bet awenet ar muiañ gantañ eo hini Bernard Groethuysen : ar prosez a zo anv anezhañ a vije hini stad mabden, tonket da sevel goulennoù outañ e-unan, ha da c’henel goulennoù diwar e benn en dud a zo tro-dro dezhañ, evit berraat (kalz kempleshoc’h eo e gwirionez).\nDiwar-se e stadan en deus degaset al levr-mañ un dra bennak din. Daoust ma vijen tremenet e-kichen da draoù ‘zo e roan dezhañ ur ster personel, stag ouzh an doare m’he deus ar gevredigezh da varn an unan : gwir pe get ar pezh a vez lavaret, e teuer da vezañ stummet gant ar prosez a vez graet deomp gant hon hentez. Tamm-ha-tamm e koll e bouez ar fed ne oa ket diazezet ar rebechoù war tra ebet. Ar pezh nemetañ a gont eo en em dennañ. Hag ar fazi, ar pezh a laka ac’hanomp da vezañ kablus, a-benn ar fin, eo kouezhañ er pej, aozañ e vuhez tro-dro d’ar gomedienn a brosez-se.\nUn oberenn binvidik eo ha ne reer ket an dro anezhi dindan ul lennadenn nemeti, splann eo.\nOber un evezhiadenn\t| tags: Franz, Kafka, prosez\t| posted in Alamaneg, Brezhoneg, Romantoù


Paotr yaouank o lenn, gant un delwenn da Gupidon : engravadur (doare du) gant Wallerant Vaillant\nWallerant Vaillant (1623 e Lille - 1677 en Amsterdam) a oa ul livour hag un engraver flamank.\nBrudet e teuas da vezañ en Izelvroioù, dre ma oa barrek-tre pa implije teknik ar mezzo-tinto (pe doare du), en doa desket gant ar priñs Rupert. En Antwerpen hag en Amsterdam edo o chom, ha pevar bloaz a gasas e Bro-C'hall.\nPoltredoù Vaillant a zo un testeni a-bouez eus buhez an dud da vare ar c'hantved aour en Izelvroioù : bourc'hvistri, paramantourien, lezrouaned, gwerzherien, mezeien, gwerzherien levrioù, pastored, livourezed hag izili ar c'huzul-kêr a c'houlennas gantañ sevel o foltred.\nPevar breur en doe, an holl anezho a zeskas ar vicher digantañ.\nWallerant Vaillant en Artcyclopedia\nAdtapet diwar « https://br.wikipedia.org/w/index.php?title=Wallerant_Vaillant&oldid=1823466 »


Skrivañ (e brezhoneg) hiziv – Stefan Carpentier\nNe gontin ket deoc’h pet gwech e oan aet d’ar c’habinedoù… na penaos em eus kemeret pemp munut evit distennañ ma c’helc’h-speurenn ha displegañ d’an anken: « Tec’h, tec’h, tec’h! N’eo ket amañ emañ da lec’h. Nag amañ na neblec’h! » Ne vennan ket abuziñ hoc’h amzer, na bezañ borodus hag arabadus. Deoc’h e vo da welet ha skoet-mik eo bet ma anken ganin.\nPlijadur am eus bet ken gant an dud pedet ken gant skipailh an abadenn. Kavout a ra din ez eus bet lavaret traoù talvoudus goude ma vefe bet meur a dra da lavaret c’hoazh. N’eo ket danvez a vank war ar skrivañ hag an treiñ. Emichañs e vo graet abadennoù all diwar-benn kement-se, ingaloc’h emichañs eget bep 10 vloaz, gant chadennoù all ha gant skrivagnerien ha skrivagnerezed all. Evel m’he doa lavaret Mich Beyer din: arabat eo e vefe gwelet ar memes re atav.\nUr rebechig am befe d’ober, goude ma ne oa ket anv a ginnig hor skridoù diwezhañ e vefe bet mat marteze diskouez goloioù levrioù bet savet pe troet ganimp-holl. Lavaret en deus Lionel Buannic ez omp brudet. Gwir eo hep mar evit Mich Beyer, Kristian Braz, Thomas Kloareg ha Ninnog Latimier, n’on ket sur avat e vefe kenkoulz evit Myriam Guillevic ha me. Ur rebechig n’eo ken avat.\nMa, petra ‘vo da heul an abadenn-se? Kentelioù c’hoari perzh? Mont war al leurenn da c’hoari? Piv ‘oar?! Da c’hortoz, n’eo ket an danvez a ra diouer din evit sevel skridoù all, un tamm urzh hag amzer ne lavaran ket.\nBremañ e c’hallit mont da sellet ouzh an abadenn ma n’hoc’h eus ket graet c’hoazh.\n(Ha lezel ur gerig e-kichen ar video evit lavaret pegen brav ha speredek on, n’eo ket difennet!)\nAuteur StefanPublié le 4 mai 2016 Catégories Brezhoneg, Non classé, Skrivañ\nPrécédent Article précédent : An ti gwenn war Al Liamm 415


Linus Benedict Torvalds, ganet an 28 a viz Kerzu 1969 e Helsinki e Finland, a zo ur stlennegour finlandat. Anavezet eo evit bezañ krouet e 1991 kraoñell Linux, hag a roio goude ar reizhiad korvoiñ GNU/Linux. Kenderc'hel a ra hiriv an deiz gant diorroadur hennezh.\n2 Frazennoù brudet\nGanet eo Linus Torvalds e Helsinki, kêr-benn Finland, mab d'ar gazetennourien Anna ha Nils Torvalds, ha mab-bihan d'ar barzh Ole Torvalds. Svedegerien eo e dud (Finlandssvensk), yezherien a ya d'ober 5.5% eus annezidi Finland. Bet eo Torvalds e Skol-Veur Helsinki etre 1988 ha 1996, ha taêt gantañ ur vestroniezh war ar stlenneg er NODES research group. Paouezet e oa gant e studioù goude ur bloavezh pa oa aet d'an arme, ha tapet gantañ galoñsoù betek bezañ eil-letanant. Jediñ a rae durc'hadurioù ha treug an tennoù. E 1990, adkemere en deus e studioù er skol-veur, ha dizoloet en deus UNIX evit ar wech kentañ, en e stumm DEC MicroVAX o lakaat da dreiñ ULTRIX.\nE dedenn evit an urzhiataerioù en deus kroget gant ar Commodore VIC-20. Goude ar VIC-20, prenet en deus ar Sinclair QL, lec'h m'en deus cheñchet e reizhad korvoiñ. Programmet en deus ur yezh asambliñ hag un editour testenn evit ar QL, hag ivez un nebeud c'hoarioù. Anavezet eo evit bezañ skrivet ur gopienn eus Pac-Man, anvet Cool Man. D'an 2 a viz Genver 1991 en doa prenet un IBM-PC gant un Intel 80386 ha chomet e oa ur mizvezh o c'hoari Prince of Persia a-raok resev e skouerenn eus MINIX ar pezh en deus lakaet anezhañ da labourat war Linux.\nLinus Torvalds a zo dimezet gant Tove Torvalds. Kejet o deus evit ar wech kentañ e diskar-amzer 1993. Torvalds a oa o kinnig e poelladennoù evit urzhiataerioù labourva ha laâret en deus d'ar studierien da gas dezhañ un e-mail evit un test, ha Tove en deus kaset dezhañ un e-mail o c'houlenn un emgav. Tove ha Linus a zo bet dimezet diwezhatoc'h hag o deus bet teir merc'h, Patricia, Daniela, ha Celeste.\nGoude un dro e Transmeta e fin 1996, asantet en deus ur plas en embregerezh e Kalifornia, lec'h m'en deus labouret eus miz C'hwevrer 1997 betek miz Even 2003. Goude ez eo aet en Open Source Development Labs, a zo goude aet gant ar Free Standards Group evit dont da vezañ Linux Foundation. E miz Even 2004, Torvalds hag e familh a zo aet e Portland, Oregon, evit bezañ tostoc'h eus karterioù OSDL.\nE vaskotenn personel a zo ur mank (evn) anvet Tux, hag a zo bet kalet gant kumuniezh Linux evel moskotenn ofisiel kraoñel Linux. Lar a ra ez eo an open-source an doare nemetañ da grouiñ poelladoù vat, lâret en deus ivez e implij an ostilhoù gwellañ evit labourat, memes ma 'z eus enno poelladoù perc'henn.\nEr c'hontrol eus pep brasañ pennoù-bras an Open Source, Linus Torvalds a chom kuzh hag a nac'h alies reiñ evezhiadennoù war ar reizhadoù korvoiñ all evel Windows. Padal reaktiñ a ra gant nerzh pa vez lavaret traoù diwar-benn Linux.\nLavaret en deus Linus e 2009 e oa deuet da vezañ Linux divent ha spouronus ha ne oa ket mui ar c'hraonell skañv ha efedus en doa raktreset p'en deus kroget da diorren ar reizhad. Kement-se a zo komprenus dre m'eo ur reizhad open-source hag e c'hell pep hini cheñch ar c'hod orin. Ouzhpenn da-se ez eo Linux gouest da dreiñ war an holl urzhiaterioù ha zoken pellgomzerioù hezoug galloudus, ar pezh a gemer plas.\nFrazennoù brudet[kemmañ | kemmañ ar vammenn]\nSoftware is like sex, it's better when it's free! : « Ar poelladoù a zo evel ar reizh, gwelloc'h eo pa 'z eo digoust ! »\nPosupl eo e vefe e spered Linus e talvezfe free kentoc'h dieub pe frank, dre ma dalv free e saozneg an daou c'her.\nIf 386BSD had been available when I started on Linux, Linux would probably never had happened.. : « Ma 386BSD a vefe amañ pa oen o kregiñ gant Linux, sur a-walc'h ne vije ket bet eus Linux.\nAn dud a zo kreizennet war ar surentez a zo tud a ne c'houzañvan ket. Krediñ a ran ez eo tud OpenBSD ur strollad marmouzed o c'hoari bazh-noilh dre ma kemeront ar surentez gant kement a dalvoudegezh ken ne 'z eus netra all evito.\nLinus Torvalds, David Diamond : Just for Fun: The Story of an Accidental Revolutionary, New York, HarperBusiness, 2001, ISBN 0-06-662072-4.\nEnor[kemmañ | kemmañ ar vammenn]\nAn asteroidoù (9793) Torvalds ha (9885) Linux a zo bet anvet en enor dezhañ: dre ma'z eo digor kod-eien Linux d'an holl eo bet implijet e meur a sistem jediñ, detektiñ hag analizerezh asteroidoù.\n(en) blog Linus Torvalds\n(en) pajenn pesronel kozh Linus Torvalds\n(en) kentañ meneg eus Linux war Usenet\nAdtapet diwar « https://br.wikipedia.org/w/index.php?title=Linus_Torvalds&oldid=1985373 »\nKemmoù diwezhañ degaset d'ar bajenn-mañ d'an 8 Ebr 2022, da 16:23.


Tri marv - DikHaDak\nTroet diwar ar rusianeg gant Françoise Lermen\nAn diskaramzer oa o ren. War an hent bras e trote dillo daou sternad-kezeg. Er charr kentañ e oa div vaouez: un itron, treut ha drouklivet, hag he matezh, ur plac'h kuilh ha livrin. Blev berr ha chutet a zifoupe dre zindan tog dislivet homañ hag he dorn ruz, paket en ur maneg diroget, a glaske o ingaliñ gant jestroù prim. C'hwezh ar yec'hed a save diouzh he bruched sonn, goloet gant ur chal-tapis. He daoulagad du ha bliv a heulie dre ar prenestr ar parkeier o tibunañ hag a daole, gwech ha tro, selloù lentik war an itron pe selloù nec'het ouzh kornioù ar c'harroñs. Dirak fri ar vatezh e vrañskelle tok an itron, istribilhet ouzh ar roued-pakajoù. War he barlenn e talc'he un tamm ki bihan, ha gant he zreid o taboulinañ war ar c'hasedoù renket war plañchod ar c'harroñs e rae un trouzig skañv hag a eile chourik ar gwinterelloù ha stirlink ar sklasennoù.\nAn itron, kroaziet he daouarn war he barlenn ha serret he daoulagad ganti, a heje goustad he c'horf harpet war ar pluegoù bountet dindan he c'hein, hag a strive, en ur grizañ he zal, da voustrañ war he barradoù gwaskenn. War he fenn e touge ur boned-noz gwenn, hag en-dro d'he gouzoug bresk ha disliv e oa skoulmet ur skerb glas. Ur rann eeun, damguzhet dindan ar boned, a zispartie he blev gell-sklaer, plaen-meurbet, pladet gant traet; evel krin ha divuhez e oa ar c'hroc'hen gwenn lakaet war wel gant ar rann ledan-se. Re laosk e oa ar c'hroc'hen a c'holoe he dremm heneuz ha mistr, ur c'hroc'hen gweñvet ha damwelen, ruziet e korn ar jodoù. He diweuz a oa sec'h ha krenus, he malgudennoù rouez a oa reut ha war he bruched kleuz e rae he mantell vezher plegoù eeun. Daoust ma oa kloz he daoulagad, e oa merket dremm an itron gant ar skuizhder, gant an hegaz ha gant ar poanioù a c'houzañve bemdez.\nAl lakez, ilinet ouzh ar skaoñ, a oa moredet, ar paotr-karr a gase prim ar sternad pounner war-raok en ur huchal a-daoladoù war ar pevar loen dour-c'hwez-holl; gwech an amzer e troe e benn war-du ar blenier all hag a huche ivez er c'harr-skañv, a-drek dezhañ. Rodoù ar c'hirri a leze war o lerc'h roudennoù ledan, kenstur hag ingal, enlouc'het don e poultr razek an hent. Louet ha yen e oa an oabl hag ur vrumenn vouest a gouezhe war ar maezioù ha war an hent. E diabarzh ar c'harroñs e oa mougus an aer, leuniet gant frond an dour Kologn ha c'hwezh ar poultr. Teurel a reas ar glañvourez he fenn war-dreñv ha e tigoras goustad he malvennoù. Skedus e oa he daoulagad bras, ha kaer-dispar e oa o liv teñval.\n- Adarre! - emezi en ur bellaat nervus, gant he dorn mistr ha moan, traoñ mantell ar vatezh deut da spinañ skañvik he zroad; ur vousklenn a boan a gammas he genou. Matriocha a zastumas he mantell gant he daou zorn, a savas war he divhar kreñv hag a daolas he fouez un tammig pelloc'h. Ul liv ruz-tan a wiskas he dremm fresk. Daoulagad teñval ha kaer ar glañvourez a heulie gant birvilh fiñvoù ar vatezh. Gant he daou zorn en em harpas an itron ouzh an azezenn hag e klaskas sevel evit mont en he c'hoazez un tammig uheloc'h, met re zinerzh e oa. Kammañ a reas he genou hag ul luc'hedenn a zroukfent dic'halloud a zistummas he dremm. - Ma teufes da vihanañ war ma sikour!... Ac'h! N'eo ket ret. En em zibab a rin ma-unan, met na laka ket da gozh seier a-drek din, me az ped!... Gwell eo dit chom hep emellout ma n'ouzout ket an doare! Klozañ a reas an itron he daoulagad, met diouzhtu goude e savas adarre he malvennoù hag e taolas ur sell war ar vatezh. Matriocha a selle outi en ur zantañ he muzell-draoñ ruz. Eus bruched ar glañvourez e savas un huanadenn bounner hag a droas buan en ur barrad gwaskenn. Treiñ a reas he fenn ha gant ur vousklenn a boan e stardas he bruched gant he daou zorn. Pa voe torret d'he barrad gwaskenn e klozas adarre he daoulagad hag e chomas difiñv. Ar c'harroñs hag ar c'harr-skañv a dreuzas ur gêriadenn. Tennañ a reas Matriocha he dorn tev a-zindan he chal hag e reas sin ar groaz.\n- Petra 'zo? - a c'houlennas an itron.\n- Un arsavlec'h, itron.\n- Perak ec'h eus graet sin ar groaz, a c'houlennan!\n- Un iliz, itron.\nTreiñ a reas ar glañvourez he fenn war-du ar prenestr ha goustadik e reas sin ar groaz en ur barañ he daoulagad dispourbellet war an iliz-parrez vras ma rae ar c'harroñs an dro dezhi.\nHerzel a reas ar c'harroñs hag ar c'harr-skañv asambles dirak an arsavlec'h. Eus ar c'harr-skañv e tiskennas pried ar glañvourez hag ar mezeg, hag int war-du ar c'harroñs.\n- Penaos en em santit? a c'houlennas ar mezeg en ur lakat e vizied war he gwazhienn-veud.\n- Alato, kaezhig, penaos emañ kont ganit? N'out ket re skuizh? a c'houlennas he fried e galleg. N'ec'h eus ket c'hoant da ziskenn?\nMatriocha, dastumet ganti ar pakajoù, a chome tamolodet en ur c'horn gant aon da zirenkañ ar gaoz.\n- Evel-seik, bepred ar memes tra - a respontas ar glañvourez. Ne ziskennin ket.\nA-benn ur pennadig ez eas ar gwaz e-barzh an ti-arsav. Matriocha a lammas e-maez ar c'harroñs hag a redas er vouilhenn war vegoù he zreid betek ar porrastell.\n- N'eo ket war zigarez n'en em gavan ket mat e tleit-c'hwi chom hep dijuniñ, eme ar glañvourez en ur vousc'hoarzhin dousik d'ar mezeg hag a chome e-tal dor ar c'harroñs.\n- N'int ket nec'het ganin, a lavaras enni hec'h-unan pa welas ar mezeg o pignat a-lamm gant ar skalier goude bezañ aet kuit war e bouezig. Gante ez a mat an traoù ha ne reont forzh eus netra. O! Ma Doue.\n- Ac'hanta, Edouard Ivanovitch, - eme ar gwaz d'ar mezeg en ur frotañ e zaouarn, ur mousc'hoarzh laouen war e zremm, - roet em eus urzh da zegas dimp ar rikoù-te. Petra a soñjit eus se?\n- N'eo ket fall, a respontas ar mezeg.\n- Ha neuze, penaos emañ kont ganti? a c'houlennas ar gwaz gant un huanadenn, izel e vouezh ha krizet e zivabrant.\n- Hen lavaret em eus deoc'h: Ne c'hell ket mont betek Bro-Italia, hag ur burzhud e vefe ma 'c'h afe betek Moskov. Dreist-holl gant ur seurt amzer.\n- Petra ober, neuze? Ac'h! Ma Doue! Ma Doue! - Mouchañ a reas ar gwaz e zaoulagad gant e zorn. - Lak-hañ amañ, a lavaras d'an den a zegase ar c'hased gant ar rikoù-te.\n- Ret e vije bet chom er gêr, a respontas ar mezeg gant ur c'hruz d'e zivskoaz.\n- Lavarit 'ta, petra oan-me gouest d'ober? a eilgerias ar gwaz. Ma seizh gwellañ am eus graet evit he darboellañ, komzet em eus outi eus an arc'hant, eus ar vugale a rankemp lezel er gêr, eus ma aferioù. Skouarn vouzar he deus graet. Empentiñ a ra, evel pa vije yac'h, ur vuhez en estrenvro. Lavaret dezhi e petore stad emañ a vefe reiñ taol ar marv dezhi.\n- Marv eo endeo, ret eo deoc'h gouzout, Vassili Dmitritch. Ne c'hell ket an den bevañ hep skevent ha ne gresk ket ar skevent en-dro. Trist eo, mantrus eo, met petra ober? Ho kefridi ha ma hini eo ober e doare ma vo he finvez ken peoc'hus ha ma c'hell bezañ. Ezhomm a vefe bremañ eus ur c'hofesour.\n- Ac'h, ma Doue! Soñjit 'ta e petore enkadenn e vin ma lakan ar gaoz war he c'hoantoù diwezhañ. C'hoarvezet a c'hoarvezo, ne lavarin netra dezhi. Gouzout a rit pegen mat eo...\n- Klaskit koulskoude derc'hel warni betek ma c'hellimp beajiñ war an hentoù-goañv1 , eme ar mezeg en ur hejañ e benn gant un neuz soñjus, rak meur a dra fall a c'hell c'hoarvezout bremañ e-pad ar veaj.\n- Aksioucha, hê! Aksioucha, - a grie merc'h mestr an arsavlec'h en ur lakaat he jakedenn da dremen dreist he fenn, he zreid o tankeal war ar pondalez a-dreñv kailharek-holl, - deomp da welet an itron eus Chirkino. Hervez lâret emañ da vezañ kaset d'an estrenvro en askont d'he droug-skevent. Biskoazh n'em eus gwelet pe neuz zo gant an dud taget gant an droug-skevent.\nLammat a reas Aksioucha war an treuzoù hag an div blac'h a redas dorn-ouzh-dorn en tu all d'ar porrastell. Neuze, a-gammedoù gorrekoc'h, e tremenjont e-biou d'ar c'harroñs hag e taoljont ur sell dreist ar sklasenn diskennet. Treiñ a reas ar glañvourez he fenn war-du enne, met pa welas pegen ranell e oant, e teñvalaas he dremm hag e tistroas he daoulagad diwarne.\n- Ma Doue koulskoude! - eme merc'h mestr an arsavlec'h en ur dreiñ buan he fenn. Un itron ken marzhus he c'hened, e pe stad eo rentet bremañ! Spouronus eo eend-eeun. Gwelet 'peus Aksioucha?\n- Ya, pegen treut eo! a asantas Aksioucha. Deomp d'ober ur sell c'hoazh; greomp evel pa vefemp o vont d'ar puñs. Gwelet 'peus, distroet he deus he fenn, met gwelet a-walc'h 'm eus koulskoude. Nag un druez, Macha!\n- Ha nag a vouilhenn amañ! a respontas Macha, hag o-div da redek en-dro war-du ar porrastell.\n«Spontus on da welet, war a seblant, - a soñjas ar glañvourez. - Buan-buan d'an estrenvro, eno e teuin prim e-barzh.»\n- Neuze, penaos emañ kont ganit, kaezhig? eme he fried en ur chaokat un dra bennak tra ma tostae ouzh ar c'harroñs.\n«Atav an hevelep goulenn - a soñjas ar glañvourez - hag e-keit-se emañ-eñ o tebriñ.»\n- Evel-seik, a vouskomzas etre he dent.\n- Sell 'ta, kaezhig, 'm eus aon ec'h aio da gleñved war washaat ma reomp ar veaj gant ur seurt amzer, hag Edouard Ivanitch a lavar heñvel ouzhin. Daoust ha ne vefe ket gwelloc'h distreiñ d'ar gêr?\nChom a rae-hi sioul, droug enni.\n- War wellaat ec'h aio an amzer, plaenoc'h e vo an hent-goañv ha gwelloc'h evidout; hag e c'hellfemp mont kuit holl asambles.\n- Ma digarez. Ma n'em bije ket selaouet ouzhit keid-all, e vijen bremañ e Berlin, yac'h-pesk.\n- Ma! Penaos ober, ma aelig? Ne oa ket tu, hen gouzout a rez. Bremañ, avat, ma chomfes c'hoazh ur miz er gêr e c'hellfes diskuizhañ; echuiñ a rafen-me ma aferioù hag e kasfemp ar vugale ganimp.\n- Yac'h eo ar vugale, me n'on ket.\n- Kompren 'ta, kaezhig, gant an amzer-mañ, ma teu da gleñved da washaat... Er gêr e vi, da vihanañ.\n- Petra, er gêr?... Mervel er gêr? a respontas ar glañvourez gant imor. Met spontet e voe evit doare gant ar ger mervel hag e paras war he fried selloù aspedus ha goulennus. Stouiñ a reas-eñ e zaoulagad hag e chomas sioul. Ar glañvourez a gammas he genou e-giz ur bugel ha daeroù a ruilhas eus he daoulagad. Kuzhat a reas he fried e zremm en e frilien ha, sioulik, e pellaas diouzh ar c'harroñs.\n- Nann, mont kuit a fell din, eme ar glañvourez. Sevel a reas he daoulagad d'an neñv en ur juntañ he daouarn hag e krogas da vouboual komzoù hep penn na lost. «Ma Doue! Perak 'ta? emezi,» ha stankoc'h e redas he daeroù. Hir amzer e tibunas pedennoù birvidik, met gwasket e chome he bruched ha poan he doa ennañ; an oabl, ar parkoù hag an hent a oa bepred louet ha trist hag an hevelep brumenn diskaramzer, na fetisoc'h na skañvoc'h, a gouezhe bepred war fank an hent, war an toennoù, war ar c'harroñs ha war mantilli-kroc'hen ar baotred-karr a glakenne gant mouezhioù kreñv ha drant e-ser lardañ ha sternañ ar c'harroñs...\nSternet e oa ar c'harroñs met ar blenier a chome da dortañ. Antreet e oa en ti-arsav. An aergelc'h e-barzh an izba a oa tomm, mougus, teñval ha gwaskus; c'hwezh ar vuhez pemdez, ar bara poazhet, ar c'haol hag ar c'hroc'hen-maout a rene enni. Er sal e oa meur a baotr-karr; ar geginerez a laboure a-zevri en-dro d'ar fornigell ha war c'horre ar fornigell, dindan krec'hin-meot, e oa gourvezet un den klañv.\n- Tonton Fiodor, hê! tonton Fiodor, a lavaras dezhañ ur paotr-karr yaouank gwisket gant ur vantell kroc'hen-maout, ur skourjez ouzh e c'houriz, en ur vont tre e-barzh ar sal.\n- Te, jalod, petra 'glaskez digant Fiedia? a eilgerias unan eus ar baotred-karr, 'welez ket ez out gortozet er c'harroñs?\n- C'hoant 'm eus da c'houlenn e heuzoù digantañ; foeltret eo ma re, a respontas ar paotr en ur gas e vlev war-dreñv hag en ur renkañ e vitonoù en e c'houriz. - Ha kousket eo! Hê! tonton Fiodor? a lavaras adarre en ur gerzhout war-du ar fornigell.\n- Petra? eme ur vouezh wan, hag un dremm kastiz ha rous a ziflukas diwar c'horre ar fornigell. Un dorn ledan, digig, disliv ha blevek, a sachas ur vantell war ur skoaz askornek goloet gant ur roched lous. - Ro din da evañ, breur; petra 'fell dit?\nAr paotr a roas ur skudellad dour dezhañ.\n- Ma! Fiedia, emezañ en ur vrañsellat diwar an eil troad d'egile, 'teus ket ezhomm ken eus heuzoù nevez 'm eus aon; ro 'nezhe din 'ta; n'out ket ken evit bale, 'm eus aon.\nAn hini klañv, e benn skuizh peget ouzh ar skudell lufr, e vourroù tanav ha diflak soubet en dour teñval, a gluke dinerzh ha lontek war un dro. Lous e oa e varv fuilhet; gant poan e savas e zaoulagad kleuz ha dilufr war-du dremm ar paotr. Goude bezañ evet e klaskas sevel e zorn evit torchañ e vuzelloù gleb met ne c'hellas ket hag e frotas anezhe ouzh milgin e vantell. Sioul, en ur dennañ e alan dre e fri, e sellas eeun ouzh ar paotr e-kreiz e zaoulagad hag e klaskas dastum e nerzh.\n- Marteze 't eus prometet 'nezhe da unan bennak, eme ar paotr, - ingal eo neuze. Met gleb eo an amzer er-maez, aze 'mañ an dalc'h. Rankout 'ran labourat ha soñjet 'm eus: Ha ma c'houlennfen e heuzoù digant Fiedia, n'en eus ket ezhomm dioute 'm eus aon. Met marteze 'teus ezhomm dioute, neuze 'teus ken 'met lâret din...\nE bruched an hini klañv e krogas un dra bennak da glogoriñ ha da vourbouilhat; plegañ a reas e gorf, hag ur barrad paz kreñv a savas eus e gorzailhenn; kinnig a rae mougañ.\n- Da betra en dije ezhomm dioute - a laoskas, dre an izba a-bezh, ar geginerez aet a-daol-trumm e kounnar - abaoe daou viz bremañ ne zistok ket diouzh ar fornigell. Sell, penaos e c'houzañv, poan am bez em diabarzh pa glevan 'nezhañ. Da betra e servij e heuzoù dezhañ! 'Vo ket douaret gant e heuzoù nevez. Abaoe pell 'zo 'mañ arru e penn e hent, Doue ra bardono din ar pec'hed-mañ.\nGwelet 'rez penaos e c'houzañv. Ret 'vefe kas 'nezhañ d'un izba all, pe, me oar-me, d'ul lec'h all. Ospitalioù 'vel-se zo e kêr, a-hervez; ur gwall afer eo a-hend-all. Stouvañ 'ra plas, setu an dalc'h. N'eus ket a blas ken amañ. Ha ret eo c'hoazh, gant se, derc'hel naet an ti!\n- Hê, Serioga! deus 'ta ha bec'h de'i! 'mañ an aotrounez o c'hortoz - a huchas mestr an arsavlec'h.\nSerioga oa war-nes mont kuit hep gortoz ur respont, met gant ul luchadenn outañ e tiskouezas an hini klañv, e-kreiz ur barrad gwaskenn, en doa c'hoant da lâret un dra bennak dezhañ.\n- Kemer an heuzoù, Serioga, emezañ, goude bezañ moustret war e varrad paz hag adkavet e alan. - Met selaou, a ouzhpennas gant ur vouezh raouliet, pren din ur maen pa vin marv.\n- Bennozh Doue dit, tonton, kemer 'ran 'nezhe 'ta, hag ar maen, se zo sur, a vo prenet.\n- Hê, paotred, klevet 'peus, a zistagas c'hoazh an hini klañv; neuze ec'h eas adarre en e blegoù, prest da vougañ.\n- Ya 'vat, klevet hon eus, eme unan eus ar baotred-karr. Deus, Serioga, bec'h de'i. Setu ar mestr o tont adarre. Klañv eo an itron eus Chirkino, te oar.\nBuan e tennas Serioga e heuzoù foeltret ha kalz re vras hag e skoas anezhe dindan ur bank. Diouzh e vent end-eeun e oa heuzoù nevez tonton Fiodor ha Serioga, en ur luchañ oute, a gerzhas war-du ar c'harroñs.\n- Na setu heuzoù kaer! Deus 'ta ma lakin 'nezhe da luc'hañ, eme ur paotr-karr, ur voestad druzoni gantañ en e zorn, tra ma pigne Serioga war an azezenn en ur zastum ar rañjennoù. Evit netra 'neus roet 'nezhe dit ?\n- Gwarizius out, 'm eus aon, a eilgerias Serioga en ur sevel un tammig diwar e goazez evit pakañ e zivhar e pastelloù e vantell. Laosk da filañ! holla, loutiged ma c'halon! - a huchas d'ar c'hezeg en ur sevel e skourjez; ar c'harroñs hag ar c'harr-skañv, sammet gant ar veajourien, gant o malizennoù hag o c'hasedoù, a loc'has herrek war an hent gleb hag a steuzias el latar louet.\nChom a reas ar blenier klañv e tommder mougus an izba, war c'horre ar fornigell, hag hep bezañ skarzhet e gorzailhenn e troas e gorf gant kalz a boan war an tu all hag e sioulaas dezhañ.\nLeuniet e voe an izba betek an abardaez gant tud o tont, o vont, hag o prejañ - ne oa trouz ebet ken gant an hini klañv. Da serr-noz e krapas ar geginerez war ar fornigell ha, dreist e zivhar, e tapas ur vantell groc'hen.\n- Arabat dit be'añ fuloret ouzhin, Nastasia, eme an hini klañv, 'benn nebeut 'vin skarzhet kuit diouzh da gogn.\n- Mat eo, mat eo, se ne ra nitra, a valbouzas Nastasia, Met petra 'zo oc'h ober poan dit? - Lâr din.\n- Gwak eo pep tra 'barzh ennon. Doue oar petra eo.\n- 'Mechañs e teu poan en da c'houzoug pa vezez o pasaat.\n- Poan 'm bez dre-holl. Ar marv zo warnon, setu tout - Ac'h, ac'h, ac'h! a hirvoudas an hini klañv.\n- Golo da zivhar 'vel-se, eme Nastasia en ur sachañ ar vantell warnañ e-ser diskenn diwar ar fornigell.\nUl lutig-noz a daole e sklêrijenn wan dre an izba. Nastasia hag un dek bennak a baotred-karr a oa o kousket hag o tiroc'hal gant kalz a drouz war al leur ha war ar bankoù. Ne oa nemet an hini klañv o leuskel hirvoudoù gwan, o pasaat hag o tispac'hañ war ar fornigell. Pa dostaas ar beure e oa sioulaet krenn.\n- Un huñvre iskis 'm eus graet 'pad an noz, eme ar geginerez er beure war-lerc'h en ur zivorzañ hec'h izili en amc'houloù. Gwelet 'ran tonton Fiodor o tiskenn diwar ar fornigell hag o vont da droc'hañ koad. Dao, Nastia, 'mezañ, 'c'h an da reiñ dorn dit; ha me ha lâret dezhañ: pelec'h2 'c'hallfes-te troc'hañ koad! Met setu ma tap krog en ur vouc'hal hag en em lak da faoutañ koad, buan-buan, ken buan ma strink ar skolpoù. Ma! emezon-me, klañv out. N'on ket, a lâr-eñ, yac'h on; hag e sav e vrec'h er vann, ken ma teu aon din. Ur gwall griadenn 'm eus laosket ha dihuniñ 'm eus graet. N'eo ket marv, 'michañs? Tonton Fiodor, hê! tonton!\nFiodor ne respontas ket.\n- Ha marv e vefe? Ret eo mont da welet, eme unan eus ar baotred-karr o paouez dihuniñ.Yen ha disliv e oa an dorn treut, goloet a vlev ruz, chomet a-ispilh.\n- Dav e vo reiñ keloù da vestr an arsavlec'h, marv eo war a seblant, eme ur paotr-karr.\nHep kar na par e oa Fiodor - un diavaeziad e oa. Antronoz e voe douaret er vered nevez, a-drek ar c'hoad, hag e-pad devezhioù e kontas Nastasia he huñvre d'an holl en ur lâret e oa bet-hi an hini gentañ o verzout e oa tremenet tonton Fiodor.\nHag e teuas an nevezamzer. E straedoù gleb kêr, etre ar bernioù teil skornet, e hiboude ruzelennoù herrus. Splann e oa livioù dilhad an dremenidi ha drant dasson o mouezhioù. El liorzhoù, a-drek ar c'haelioù, e tarzhe broñsoù ar gwez ha luskellet e veze ar brankoù gant un avel sin o sourral flour. Dre-holl e ruilhe-diruilhe takadennoù treuzwelus... Ar filiped a richane hag a nijelle war o eskelligoù. War an tu heoliet, war ar c'haelioù, war an tiez ha war ar gwez, e oa pep tra o fiñval hag o lintrañ. Levenez ha yaouankiz a oa en neñv, war an douar hag e kalon an dud.\nEn unan eus ar straedoù pennañ, dirak un ti-meur, e oa bet strewet kolo fresk; E-barzh an ti en em gave ar glañvourez hag a oa bet o hastañ war-du an estrenvro.\nE-tal dor serret ar gambr e oa pried an hini glañv hag ur vaouez un tammig war an oad. Azezet war ur gourvezvank, ur beleg, stouet e zaoulagad gantañ, a zalc'he un dra bennak paket en ur stol. En ur c'horn, ur vaouez kozh - mamm an hini glañv - a oa azezet en ur gador-vrec'h giz Voltaire hag a skuilhe daeroù c'hwerv. En he c'hichen e oa ur vatezh o c'hortoz an itron gozh da c'houlenn ar frilien naet a zalc'he eviti en he dorn; ur vatezh all a frote he daouivig hag a c'hwezhe, dre zindan ar boned, war he fenn louet.\n- Ar C'hrist ra vezo ganeoc'h, ma mignonez, eme pried ar glañvourez d'ar vaouez war an oad a oa gantañ e-kichen an nor, kement a fiziañs he deus ennoc'h, ken brav e ouzoc'h-c'hwi komz outi, klaskit he c'hendrec'hiñ, ma mignonez, it d'he c'havout.\nKinnig a reas digeriñ an nor met miret e voe outañ gant ar genitervez hag a gasas meur a wech he frilien d'he daoulagad en ur hejañ he fenn.\n- Mat, bremañ n'eus ket warnon doare da vezañ leñvet, emezi. Neuze e tigoras hec'h-unan an nor hag ec'h antreas er gambr.\nFromet-don e oa ar gwaz ha strafuilhet-holl diouzh gwelet. Mont a reas war-du an itron gozh, met un nebeud kammedoù diouti e troas war e seulioù, e treuzas ar sal hag e tostaas ouzh ar beleg. Hemañ a sellas outañ hag a savas e zaoulagad d'an neñv en ur huanadiñ. Sevel ha diskenn a reas ivez e vouchig barv louet ha stank.\n- Ma Doue! Ma Doue! eme ar gwaz.\n- Petra ober? - eme ar beleg gant un huanadenn, hag adarre e savas hag e tiskennas e ziabrant hat e varv.\n- Hag he mamm a zo amañ! - eme ar gwaz tost d'an dizesper. Ne vo ket evit herzel. Kement a garantez he deus outi, kement a garantez... n'ouzon ket. Marteze e c'hellfec'h-c'hwi, Tad, klask he sioulaat, he c'hendrec'hiñ da vont ac'hann.\nSevel ar reas ar beleg ha mont war-du an itron gozh.\n- E gwirionez, n'eus den hag a c'hellfe kompren ervat kalon ur vamm, emezañ, met madelezhus eo Doue.\nA-daol-trumm e krogas ar c'hlaz e dremm an itron gozh ha taget e voe gant ur gaouad hik.\n- Madelezhus eo Doue, eme c'hoazh ar beleg, pa voe sioulaet dezhi un tammig. Un dra ac'h an da gontañ deoc'h: em farrez e oa ur c'hlañvour, kalz gwashoc'h c'hoazh e stad eget hini Maria Dmitrievna. Ha koulskoude, pareet eo bet e berr amzer gant un denig hag a roas ul louzaouenn dezhañ. Ha bremañ end-eeun emañ an denig-se e Moskov. Lavaret em eus da Vassili Dmitrievitch, e c'hellfemp ober un esa. Ur frealz e vefe, da vihanañ, evit an hini glañv. An Aotrou Doue, emañ pep tra en e c'halloud.\n- Nann, echu eo he buhez endeo - eme an itron gozh - he c'hemer a ra Doue em lec'h-me.\n- Ha war washaat ec'h eas he gaouad hik, ken ma chomas semplet.\nGwaz ar glañvourez a goachas e zremm en e zaouarn hag a redas kuit eus ar gambr.\nKentañ hini a gejas gantañ en trepas a voe ur paotrig c'hwec'h vloaz o redek d'ar pimperlamm war-lerc'h ur plac'hig yaouankoc'h.\n- Petra ober 'ta gant ar vugale, ne fell ket deoc'h e vefent kaset davet o mammig? a c'houlennas ar vatezh-bugale.\n- Nann, n'he deus ket c'hoant d'o gwelet. Re fromet e vefe.\nAr paotrig a chomas a-sav ur vunutenn, a baras e selloù war dremm e dad, hag en un taol, gant ur winkadenn hag ur youc'hadenn laouen, ez adkrogas da c'haloupat.\n- Lakomp e vefe-hi ur gazeg du, tadig, a huchas ar paotrig en ur ziskouez he c'hoar.\nE-keit-se, er gambr all, e oa azezet ar geniterv e-kichen an hini glañv ha gant komzoù livet-kaer e klaske he lakaat d'en em ober ouzh ar soñj da vervel. Ar mezeg, e-tal ar prenestr all, a oa o aozañ un died.\nAr glañvourez, gwisket gant ur sae-gambr wenn, hag azezet en he gwele e-touez ur bern pluegoù, a selle dilavar ouzh he c'heniterv.\n- Ac'h, ma mignonez, - emezi a-daol-trumm en ur vont war he c'haoz, - na glaskit ket ober kentel din. N'am lakait ket e renk ur bugel. Kristenez on. Gouzout a ran pep tra. Gouzout a ran n'em eus ket pell da vevañ ken, ha gouzout a ran ivez e vijen bremañ e Bro-Italia ma karje ma gwaz bezañ selaouet ouzhin, ha marteze - pe sur a-walc'h zoken - e vijen yac'h. Se zo bet lavaret dezhañ gant an holl. Met petra ober, youl Doue e oa. Kalz a bec'hedoù a reomp holl, hen gouzout a ran; met fiziañs am eus e madelezh Doue, pardoniñ a raio d'an holl, sur on e pardono d'an holl. Klask a ran kompren ennon ma-unan. Graet em eus me ivez kalz a bec'hedoù, ma mignonez. Met pegement a boan am eus gouzañvet. Klasket em eus gouzañv ma foanioù gant pasianted...\n- Neuze e vo galvet ar beleg, ma mignonez? Gwelloc'h en em gavoc'h goude bezañ komuniet, eme ar geniterv.\nAsantiñ a reas ar glañvourez gant un hej d'he fenn.\n- Aotrou Doue! pardonit d'ho pec'herez, a hiboudas.\nGant ur sell e reas ar geniterv sin d'ar beleg.\n- Un ael eo-hi, emezi d'ar gwaz gant daeroù en he daoulagad.\nAr gwaz a stagas da ouelañ, ar beleg a zeuas tre, an itron gozh a oa bepred semplet hag er gambr gentañ e rene ur sioulder don.\nPemp munutenn goude e teuas ar beleg e-maez ar gambr, e tennas e stol hag e reas ur c'hempenn d'e vlev.\n- Doue ra vezo meulet! sioulaet eo dezhi, emezañ, ha c'hoant he deus d'ho kwelet.\nAr geniterv hag ar gwaz a antreas. O leñvañ e oa ar glañvourez, he selloù paret war ur skeudenn-sant.\n- Meuleudioù a ran dit, kaezhig, eme he gwaz.\n- Bennozh Doue dit! Pegen aes en em gavan bremañ, pebezh douster dilavarus a santan, eme an hini glañv hag ur mousc'hoarzh skañv a nijas war he diweuz moan.\n- Na pegen madelezhus eo an Aotrou Doue! N'eo ket gwir? madelezhus ha hollc'halloudek? - Hag adarre, gant ur bedenn virvidik, e sellas ouzh ar skeudenn-sant, an dour en he daoulagad.\nNeuze, a-daol-trumm, e hañvalas kounaat un dra bennak. Gant ur sin e tiskouezas d'he gwaz tostaat outi.\n- Morse ne fell dit ober ar pezh a c'houlennan, emezi gant ur vouezh wan ha dilaouen.\nAr gwaz, e c'houzoug astennet gantañ, a selaoue uvel.\n- Petra zo, ma mignonez?\n- Nag a wech em eus lavaret dit ne oar ar vezeien-se netra; bez' ez eus pareourezed... reiñ a reont ar pare... ar beleg en deus lavaret... an denig-se... gra dezhañ dont amañ.\n- Piv, ma mignonez?\n- Ma Doue! seurt ebet ne fell dezhañ kompren!... Ur vousklenn a reas an hini glañv hag e serras he daoulagad.\nAr mezeg a dostaas outi hag a grogas en he dorn. Gwanoc'h-gwan e oa talm he gwad. Ur sell a daolas war-du ar gwaz. An hini glañv a verzas ar sin hag a sellas en-dro dezhi, spontet. Ar geniterv a droas he fenn hag a zirollas da leñvañ.\n- Na leñv ket, arabat boureviañ da galon ha ma hini, eme an hini glañv, kement-se a zistruj an nebeud habaskted a chom ganin.\n- Un ael out! eme ar geniterv en ur bokañ d'he dorn.\n- Nann, ro din ur pok amañ, ar re varv hepken a vez poket d'o dorn. Ma Doue! Ma Doue!\nAn hevelep deiz d'abardaez ne chome eus ar glañvourez nemet ur c'horf divuhez hag ar c'horf-se, astennet en e arched, a oa er sal-degemer vras an ti-meur.\nEr sal ec'hon, serret he dorioù, ne oa nemet ur sakrist hag a lenne salmoù David gant ur vouezh mannous hag ingal.\nEus ar c'hantolorioù arc'hant e kouezhe sklêrijenn ar goulaouennoù war dal distronk an hini varv, war he daouarn pounner melen-koar ha war plegoù reut al liñsel, bolzet en un doare euzhus gant an daoulin hag ar bizied treid. Hep kompren e gomzoù e lenne ar sakrist gant ur vouezh unton hag er sal sioul e tassone hag e varve ar gerioù gant un heklev iskis. A-wechoù, eus ur gambr all un tamm pelloc'h, e teue trouz mouezhioù ha galoupadennoù ar vugale.\n«Kuzhat a rez da zremm ha spouronet int, a lavare levr ar Salmoù. - Tennañ a rez o anal dioute hag e varvont - Distreiñ a reont en o foultr. - Kas a rez da anal hag e vezont krouet, adneveziñ a reont dremm ar bed. Ra bado gloar an Aotrou da viken.»\nParfet, sioul ha meurdezus e oa dremm an hini varv. Tra ebet ne fiñve, na war he zal diroufenn ha yen, na war he diweuz klozet-start. Evezhiek-holl e oa. Met daoust ha kompren a rae, bremañ pa ne ve ken, ster ar c'homzoù meur-se ?\nUr miz goude, war bez an hini varv, e save ur chapel maen. War bez ar paotr-karr ne oa maen ebet c'hoazh. Ne oa nemet ar geot glas nevez kresket war ar grugell hag a roe da c'houzout e oa echu buhez un den.\n- Ur pec'hed a ri, Serioga, a lavaras un deiz keginerez an arsavlec'h, ma ne brenez ket ur maen 'vit Fiodor. Betek-henn 'teus lâret: 'mañ ar goañv, 'mañ ar goañv, met bremañ, perak ne zalc'hez ket d'az ker? Me zo test... Deut eo ur wech da c'houlenn ganit dija, ha ma ne brenez ket ar maen e teuio en-dro hag e weo dit da c'hoûg.\n- Ma! N'em eus ket nac'het! a eilgerias Serioga, prenañ 'rin ur maen 'vel 'm eus lâret. Hag e rin. Prenañ 'rin ur maen 'vit ur roubl hanter. 'M eus ket disoñjet. Met ret vo kerc'hat 'nezhañ. Pa gavin an tu da vont e kêr e prenin diouzhtu unan.\n- Ur groaz da vihanañ 'c'hellfes lakaat dezhañ, sell, - eme ur paotr-karr kozh - rak gwall zivalav eo a-hend-all, e heuzoù zo ganit en da dreid 'benn ar fin.\n- Ha pelec'h 'ta kemer ar groaz? 'Vez ket graet ur groaz gant un tamm keuneud.\n- Petra 'lârez aze? 'Vez ket graet ur groaz gant un tamm keuneud? Tap da vouc'hal, kerzh d'ar c'hoad beure mat hag e c'helli kalfichat ur groaz. 'Po ken 'met diskar un onnenn yaouank pe ur wezenn all, ha gant se e c'helli ober ur volz-kañv zoken. Kuit dit da baeañ ur bannac'h vodka d'ar gward. 'Vez ket ret paeañ ur bannac'h d'ar gward 'vit an disterañ tra. Sell, derc'hent-dec'h 'm boa-me torret ul loc'henn-garr. Kalfichet 'm eus unan all ha den 'neus rannet grik.\nAntronoz, da darzh-an-deiz, e tapas Serioga e vouc'hal ha yao d'ar c'hoad.\nNe bare ket c'hoazh an heol war ar glizh a oa bepred o kouezhañ hag a c'holoe pep tra gant ur ouel yen ha divoull.\nE tu ar reter e teue an deiz da sklaeriañ tamm-ha-tamm ha da deurel e skleur gwan war bolz an oabl strewet a goumoulennoù skañv. Ne fiñve geotenn ebet war an douar, delienn ebet e beg ar gwez. O terriñ gwech an amzer sioulder ar c'hoad, ne oa nemet stlakadennoù eskell e-touez delioù fonnus ur wezenn, pe ur sourradenn war an douar. A-daol-trumm e tregernas un trouz souezhus, disheñvel diouzh trouzioù an natur, hag an heklev anezhañ ac'h eas da vervel war lez ar c'hoad. Met klevet e voe adarre o tregerniñ, a-reuziadoù ingal, ouzh kef unan eus ar gwez difiñv. Hejet e voe lein ar wezenn gant ur grenadenn iskis, he delioù leun a sabr a hiboudas un dra bennak hag ur boc'hruzig pintet war unan eus ar skourroù a reas div nijadenn hag ac'h eas, en ur fiñval e lost, da gludañ war ur wezenn all.\nEn traoñ e tregerne an taolioù-bouc'hal moukoc'h-moukañ, ar skolpoù gwenn leun a sabr a nije war ar geot glizhennek hag e-kreiz an trouz graet gant an taolioù e voe klevet ur strakadennig skañv. Ur gridienn hir a dreuzas korf ar wezenn, stouiñ hag adsevel a reas buan en ur horjellañ aonik war he gwrizioù. E-pad ur predig e renas ar sioulder, met ur wech c'hoazh e stouas ar wezenn, ur wech c'hoazh e voe klevet he c'hef o strakal hag erfin e tisac'has eus he sav war an douar gleb; ar skourroù bras a dorras, ar re all a gouezhas. Tevel a reas trouz an taolioù-bouc'hal ha trouz ar c'hammedoù. C'hwibanañ a reas ar boc'hruzig hag e nijas uheloc'h. Ar skourrig ma oa aet da stekiñ outañ gant e askell a vrañsellas e-pad ur predig hag a chomas difiñv gant e holl zelioù, evel ar re all.\nLaouenoc'h c'hoazh e tispake ar gwez o skourroù dilusk a-us d'ar frankizenn nevez.\nBanneoù kentañ an heol, goude bezañ treuzet ur goumoulenn skañvoc'h, a splannas en oabl hag a redas en-dro d'an douar ha d'an neñv. Ar vrumenn en em ledas a-wagennadoù a-us d'ar stankennoù, ar glizh lufrus a grogas da c'hoari war ar glasvez, ar c'houmouligoù gwenn ha boull en em strewas buan war an oabl glas. Birviñ a rae al laboused e-touez an delioù fonnus ha richanañ a raent evurus ha didrabas. En uhel e sarac'he laouen ha kuñv an delioù leun a sabr, ha skourroù ar gwez bev, goustad ha meurdezus, a vrañsellas a-us d'ar wezenn varv diskaret.\nDidorroc'h e oa beajiñ e-pad ar goañv en ur c'harr-stlej o riklañ war an erc'h.\nAmañ e c'heller keñveriañ an implij a vez graet a-wechoù eus куда e rusianeg\ngant an implij eus pelec'h (evit penaos) e brezhoneg komzet.\nCopyright©2012-2016 Françoise Lermen\nDocument updated 2016/10/27


Bae Hudson - Wikipedia\nBae Hudson (Hudson Bay e saozneg, Baie d'Hudson e galleg, Kangiqsualuk ilua en inuktitut) zo ur pleg-mor bras en arvor hanternoz Kanada. En-dro dezhañ emañ proviñsoù Kebek, Ontario, Manitoba ha Nunavut. Sellet a reer ouzh Bae Hudson evel ur rann eus Meurvor Arktika. Bae James a reer eus al lodenn a zo e goueled Bae Hudson, er c'hreisteiz.\nEn em ledañ a ra Bae Hudson a-hed 1 300 km eus ar c'hornôg d'ar reter hag a-hed 1 000 km eus an hanternoz d'ar c'hreisteiz. Gant se ez eo 1 230 000 km² e c'horread. N'eo ket gwall zon avat pa dap 100 metr a zonder well-wazh.\nAnvet eo bet Bae Hudson evel-se en enor d'ar moraer saoz Henry Hudson, a voe oc'h ergerzhet morioù hanternoz Kanada e 1610-1611 hag a varvas eno moarvat e 1611. Diskrap a voe war trowardroioù ar bae e-pad pell etre Bro-C'hall ha Breizh-Veur er XVIIvet hag en XVIIIvet kantved, pa oant o-div o klask gounit tachenn e Kanada.\nAdtapet diwar « https://br.wikipedia.org/w/index.php?title=Bae_Hudson&oldid=1868069 »\nKemmoù diwezhañ degaset d'ar bajenn-mañ d'an 17 Meu 2020, da 16:34.